title: Οδηγία 2010/65/ΕΕ του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010 , σχετικά με τις διατυπώσεις υποβολής δηλώσεων για τα πλοία κατά τον κατάπλου ή/και απόπλου από λιμένες των κρατών μελών και για την κατάργηση της οδηγίας 2002/6/ΕΚ  Κείμενο που παρουσιάζει ενδιαφέρον για τον ΕΟΧ

text:
               29.10.2010

               EL

               Επίσημη Εφημερίδα της Ευρωπαϊκής Ένωσης

               L 283/1

         ΟΔΗΓΊΑ 2010/65/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 20ής Οκτωβρίου 2010
   σχετικά με τις διατυπώσεις υποβολής δηλώσεων για τα πλοία κατά τον κατάπλου ή/και απόπλου από λιμένες των κρατών μελών και για την κατάργηση της οδηγίας 2002/6/ΕΚ
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2,
   την πρόταση της Ευρωπαϊκής Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   τη γνώμη της Επιτροπής των Περιφερειών (2),
   Αποφασίζοντας σύμφωνα με τη συνήθη νομοθετική διαδικασία (3),
   Εκτιμώντας τα ακόλουθα:

               (1)

               Η οδηγία 2002/6/ΕΚ του Ευρωπαϊκού Κοινοβουλίου και του Συμβουλίου, της 18ης Φεβρουαρίου 2002, σχετικά με τις διατυπώσεις υποβολής δηλώσεων για τα πλοία κατά τον κατάπλου ή/και απόπλου από λιμένες των κρατών μελών της Κοινότητας (4) επιβάλλει στα κράτη μέλη να δέχονται ορισμένα τυποποιημένα έντυπα («έντυπα FAL») με στόχο τη διευκόλυνση της κυκλοφορίας, όπως καθορίζονται με τη σύμβαση περί Διευκολύνσεως της Διεθνούς Ναυτιλιακής Κινήσεως (σύμβαση FAL) του Διεθνούς Ναυτιλιακού Οργανισμού (ΔΝΟ), της 9ης Απριλίου 1965, όπως ισχύει κατόπιν τροποποιήσεων.

               (2)

               Για τη διευκόλυνση των θαλάσσιων μεταφορών και προκειμένου να μειωθεί το διοικητικό άχθος των ναυτιλιακών εταιρειών, οι διατυπώσεις υποβολής δηλώσεων που απαιτούνται σύμφωνα με τις νομικές πράξεις της Ένωσης και από τα κράτη μέλη πρέπει να απλουστευθούν και να εναρμονισθούν όσο το δυνατόν περισσότερο. Ωστόσο, η παρούσα οδηγία δεν θα πρέπει να θίγει τη φύση και το περιεχόμενο των απαιτουμένων πληροφοριών και δεν θα πρέπει να εισάγει οιεσδήποτε επιπρόσθετες υποχρεώσεις υποβολής δηλώσεων για τα πλοία τα οποία δεν υπόκεινται ήδη σε τέτοια υποχρέωση σύμφωνα με τη νομοθεσία που εφαρμόζεται στα κράτη μέλη. Θα πρέπει να αφορά μόνον τον τρόπο με τον οποίο είναι δυνατόν να απλουστευθούν και να εναρμονισθούν οι διαδικασίες ενημέρωσης, καθώς και τον τρόπο με τον οποίο είναι δυνατόν να συλλέγονται αποτελεσματικότερα οι πληροφορίες.

               (3)

               Η διαβίβαση των δεδομένων που απαιτούνται κατά τον κατάπλου στους λιμένες ή/και τον απόπλου από αυτούς σύμφωνα με την οδηγία 2000/59/ΕΚ του Ευρωπαϊκού Κοινοβουλίου και του Συμβουλίου, της 27ης Νοεμβρίου 2000, σχετικά με τις λιμενικές εγκαταστάσεις παραλαβής αποβλήτων πλοίου και καταλοίπων φορτίου (5), την οδηγία 2002/59/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2002, για τη δημιουργία κοινοτικού συστήματος παρακολούθησης της κυκλοφορίας των πλοίων και ενημέρωσης (6), τον κανονισμό (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη βελτίωση της ασφάλειας στα πλοία και στις λιμενικές εγκαταστάσεις (7), την οδηγία 2009/16/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τον έλεγχο των πλοίων από το κράτος λιμένα (8) και, κατά περίπτωση, τον Διεθνή Ναυτιλιακό Κώδικα Επικινδύνων Ειδών, ο οποίος θεσπίστηκε το 1965, με τις επ’ αυτού τροποποιήσεις που θεσπίστηκαν και έχουν τεθεί σε ισχύ, αφορά τις πληροφορίες που απαιτούν τα έντυπα FAL. Επομένως, εφόσον οι εν λόγω πληροφορίες ανταποκρίνονται στις απαιτήσεις των προαναφερθεισών νομικών πράξεων, τα έντυπα FAL θα πρέπει να γίνονται δεκτά για την παροχή των εν λόγω πληροφοριών.

               (4)

               Έχοντας υπόψη την παγκόσμια διάσταση των θαλάσσιων μεταφορών, οι νομικές πράξεις της Ένωσης θα πρέπει να λαμβάνουν υπόψη τις απαιτήσεις του ΔΝΟ για να διασφαλισθεί η απλούστευση.

               (5)

               Τα κράτη μέλη θα πρέπει να εμβαθύνουν τη συνεργασία μεταξύ των αρμόδιων αρχών, όπως των οικείων αρχών τελωνείων, ελέγχου των συνόρων, δημόσιας υγείας και μεταφορών, ώστε να εξακολουθήσουν να απλουστεύουν και να εναρμονίζουν τις διατυπώσεις υποβολής δηλώσεων εντός της Ένωσης και να χρησιμοποιούν κατά τον αποτελεσματικότερο δυνατό τρόπο τα συστήματα ηλεκτρονικής διαβίβασης δεδομένων και ανταλλαγής πληροφοριών, με σκοπό την όσο το δυνατόν ταυτόχρονη εξάλειψη των εμποδίων στις θαλάσσιες μεταφορές και την επίτευξη του ευρωπαϊκού χώρου θαλάσσιων μεταφορών χωρίς σύνορα.

               (6)

               Θα πρέπει να διατίθενται λεπτομερή στατιστικά στοιχεία για τις θαλάσσιες μεταφορές για την αξιολόγηση της αποτελεσματικότητας και της ανάγκης λήψης μέτρων άσκησης πολιτικής που θα αποσκοπούν στη διευκόλυνση της ναυτιλιακής κίνησης εντός της Ένωσης, λαμβάνοντας υπόψη την ανάγκη να μη δημιουργηθούν περιττές επιπρόσθετες απαιτήσεις σε σχέση με τη συγκέντρωση στατιστικών στοιχείων από τα κράτη μέλη και να γίνεται πλήρης χρήση της Eurostat. Για τους σκοπούς της παρούσας οδηγίας, θα ήταν σημαντικό να συλλέγονται τα σχετικά δεδομένα όσον αφορά την κυκλοφορία των πλοίων εντός της Ένωσης ή/και των πλοίων που καταπλέουν σε λιμένες τρίτης χώρας ή σε ελεύθερες ζώνες.

               (7)

               Θα πρέπει να καταστεί ευκολότερο για τις ναυτιλιακές επιχειρήσεις να επωφελούνται από το καθεστώς της «εξουσιοδοτημένης τακτικής ναυτιλιακής υπηρεσίας» σύμφωνα με τον στόχο της ανακοίνωσης της Επιτροπής, της 21ης Ιανουαρίου 2009, με τίτλο «Ανακοίνωση και σχέδιο δράσης για τη δημιουργία ευρωπαϊκού χώρου θαλάσσιων μεταφορών χωρίς σύνορα».

               (8)

               Τα ηλεκτρονικά μέσα διαβίβασης δεδομένων θα πρέπει να αρχίσουν να χρησιμοποιούνται ευρέως για όλες τις διατυπώσεις υποβολής δηλώσεων το συντομότερο δυνατόν και οπωσδήποτε έως την 1η Ιουνίου 2015 το αργότερο, εφόσον δε είναι εφικτό, βάσει των διεθνών προτύπων που καταρτίζει η σύμβαση FAL. Προκειμένου να εξορθολογισθεί και να επιταχυνθεί η διαβίβαση δυνητικά πολύ μεγάλου όγκου πληροφοριών, θα πρέπει να χρησιμοποιούνται, όποτε είναι εφικτό, ηλεκτρονικοί μορφότυποι για τις διατυπώσεις υποβολής δηλώσεων. Εντός της Ένωσης, η παροχή πληροφοριών στα έντυπα FAL σε χαρτί θα πρέπει να αποτελεί εξαίρεση και να γίνεται δεκτή μόνο για περιορισμένο χρονικό διάστημα. Τα κράτη μέλη παροτρύνονται να χρησιμοποιούν διοικητικά μέσα, συμπεριλαμβανομένων οικονομικών κινήτρων, για την προώθηση της χρήσης ηλεκτρονικών μορφοτύπων. Για τους προαναφερθέντες λόγους, η ανταλλαγή πληροφοριών μεταξύ των αρμόδιων αρχών των κρατών μελών θα πρέπει να διεξάγεται ηλεκτρονικά. Για τη διευκόλυνση της εν λόγω εξέλιξης, τα ηλεκτρονικά συστήματα χρειάζεται, από τεχνικής άποψης, να έχουν ευρύτερες διαλειτουργικές δυνατότητες και κατά το δυνατόν εντός της ίδιας προθεσμίας, για να διασφαλίζεται η ομαλή λειτουργία του ευρωπαϊκού χώρου θαλάσσιων μεταφορών χωρίς σύνορα.

               (9)

               Τα εμπλεκόμενα σε δραστηριότητες εμπορίου και μεταφορών μέρη θα πρέπει να μπορούν να υποβάλλουν τυποποιημένες πληροφορίες και έγγραφα μέσω ηλεκτρονικής ενιαίας θυρίδας για την εκπλήρωση διατυπώσεων υποβολής δηλώσεων. Τα αυτοτελή στοιχεία δεδομένων θα πρέπει να υποβάλλονται άπαξ.

               (10)

               Τα συστήματα SafeSeaNet που έχουν εγκατασταθεί σε εθνικό και σε ενωσιακό επίπεδο θα πρέπει να διευκολύνουν τη λήψη, την ανταλλαγή και τη διανομή των πληροφοριών μεταξύ των πληροφοριακών συστημάτων των κρατών μελών που αφορούν τις ναυτιλιακές δραστηριότητες. Για τη διευκόλυνση των θαλασσίων μεταφορών και τη μείωση του διοικητικού άχθους στις θαλάσσιες μεταφορές, το σύστημα SafeSeaNet θα πρέπει να είναι διαλειτουργικό με άλλα συστήματα της Ένωσης για τις διατυπώσεις υποβολής δηλώσεων. Το σύστημα SafeSeaNet θα πρέπει να χρησιμοποιείται για την επιπρόσθετη ανταλλαγή πληροφοριών για τη διευκόλυνση των θαλάσσιων μεταφορών. Οι διατυπώσεις υποβολής δηλώσεων που αφορούν πληροφορίες για αποκλειστικά εθνικούς σκοπούς δεν θα πρέπει εισάγονται στο σύστημα SafeSeaNet.

               (11)

               Κατά τη θέσπιση νέων μέτρων της Ένωσης, θα πρέπει να διασφαλίζεται ότι τα κράτη μέλη μπορούν να διατηρούν την ηλεκτρονική διαβίβαση δεδομένων και δεν υποχρεούνται να χρησιμοποιούν έγγραφα.

               (12)

               Η πλήρης αξιοποίηση της ηλεκτρονικής διαβίβασης δεδομένων μπορεί να επιτευχθεί μόνον όταν υπάρχει ομαλή και αποτελεσματική επικοινωνία μεταξύ του SafeSeaNet, του ηλεκτρονικού τελωνείου και των ηλεκτρονικών συστημάτων για την εισαγωγή ή για την αναζήτηση δεδομένων. Προς τον σκοπό αυτό, θα πρέπει καταρχάς να χρησιμοποιούνται τα εφαρμοστέα πρότυπα, ώστε να περιορισθεί το διοικητικό άχθος.

               (13)

               Τα έντυπα FAL προσαρμόζονται τακτικά στα πρόσφατα δεδομένα. Η παρούσα οδηγία θα πρέπει επομένως να παραπέμπει στην ισχύουσα εκδοχή των εντύπων αυτών. Οποιεσδήποτε πληροφορίες απαιτούνται από τη νομοθεσία των κρατών μελών, οι οποίες υπερβαίνουν τις απαιτήσεις της σύμβασης FAL, θα πρέπει να διαβιβάζονται με μορφότυπο που θα αναπτυχθεί βάσει των προτύπων της σύμβασης FAL.

               (14)

               Η παρούσα οδηγία δεν επηρεάζει τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (9), τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (10), τον κανονισμό (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (11) ή την εθνική νομοθεσία στον τομέα του συνοριακού ελέγχου για όσα κράτη μέλη δεν εφαρμόζουν το κεκτημένο συνοριακού ελέγχου Σένγκεν και τον κανονισμό (ΕΚ) αριθ. 450/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τη θέσπιση του κοινοτικού τελωνειακού κώδικα (εκσυγχρονισμένος τελωνειακός κώδικας) (12).

               (15)

               Για να καθιερωθεί η ηλεκτρονική διαβίβαση πληροφοριών και να διευκολυνθούν οι θαλάσσιες μεταφορές, τα κράτη μέλη θα πρέπει να επεκτείνουν τη χρήση ηλεκτρονικών μέσων διαβίβασης δεδομένων βάσει καταλλήλου χρονοδιαγράμματος και, σε συνεργασία με την Επιτροπή, θα πρέπει να συζητήσουν τη δυνατότητα εναρμόνισης της χρήσης ηλεκτρονικών μέσων διαβίβασης δεδομένων. Προς τούτο, θα πρέπει να ληφθούν υπόψη οι εργασίες της διευθύνουσας ομάδας υψηλού επιπέδου για το σύστημα SafeSeaNet όσον αφορά τον οδικό χάρτη του SafeSeaNet, όταν αυτός εγκριθεί, καθώς και οι συγκεκριμένες απαιτήσεις χρηματοδότησης και η αντίστοιχη διάθεση χρηματοδοτικών μέσων της Ένωσης για την ανάπτυξη της ηλεκτρονικής διαβίβασης δεδομένων.

               (16)

               Τα πλοία που δραστηριοποιούνται μεταξύ λιμένων ευρισκομένων στο τελωνειακό έδαφος της Ένωσης θα πρέπει να εξαιρούνται από τη διαβίβαση των πληροφοριών που εμφαίνονται στα έντυπα FAL, εφόσον τα πλοία δεν προέρχονται από, καταπλέουν ή κατευθύνονται σε λιμένα ευρισκόμενο εκτός του εν λόγω εδάφους ή σε ελεύθερη ζώνη που υπόκειται σε έλεγχο τύπου Ι κατά την έννοια της τελωνειακής νομοθεσίας, με την επιφύλαξη των εφαρμοστέων νομικών πράξεων της Ένωσης και των πληροφοριών που μπορούν να ζητούν τα κράτη μέλη για να προστατεύσουν την εσωτερική τάξη και ασφάλεια και να επιβάλουν την τελωνειακή, φορολογική, μεταναστευτική, περιβαλλοντική ή υγειονομική νομοθεσία.

               (17)

               Απαλλαγές από διοικητικές διατυπώσεις θα πρέπει να επιτρέπονται και με βάση το φορτίο του πλοίου και όχι μόνο τον προορισμό ή/και τον τόπο της αναχώρησής του. Τούτο είναι αναγκαίο για να διασφαλισθεί ότι μειώνονται στο ελάχιστο οι πρόσθετες διατυπώσεις για πλοία που έχουν καταπλεύσει σε λιμένα τρίτης χώρας ή ελεύθερης ζώνης. Η Επιτροπή θα πρέπει να εξετάσει το ζήτημα αυτό στο πλαίσιο της έκθεσης προς το Ευρωπαϊκό Κοινοβούλιο και το Συμβούλιο σχετικά με τη λειτουργία της παρούσας οδηγίας.

               (18)

               Θα πρέπει να αρχίσει να χρησιμοποιείται νέο προσωρινό έντυπο, για να εναρμονισθούν οι πληροφορίες που απαιτούνται από την προηγούμενη δήλωση ασφαλείας που προβλέπει ο κανονισμός (ΕΚ) αριθ. 725/2004.

               (19)

               Οι απαιτήσεις όσον αφορά την εθνική γλώσσα αποτελούν συχνά εμπόδιο για την ανάπτυξη του δικτύου της παράκτιας ναυσιπλοΐας. Τα κράτη μέλη θα πρέπει να καταβάλλουν κάθε δυνατή προσπάθεια για να διευκολύνουν τη γραπτή και προφορική επικοινωνία στη θαλάσσια κυκλοφορία μεταξύ κρατών μελών, σύμφωνα με τη διεθνή πρακτική, με σκοπό να εξευρεθούν κοινά μέσα επικοινωνίας.

               (20)

               Είναι σκόπιμο να δοθεί η εξουσία στην Επιτροπή να εκδίδει, σχετικά με το παράρτημα της παρούσας οδηγίας, πράξεις κατ’ εξουσιοδότηση σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης. Είναι ιδιαίτερα σημαντικό να διαβουλεύεται αρμοδίως η Επιτροπή κατά τις προπαρασκευαστικές εργασίες, καθώς και σε επίπεδο εμπειρογνωμόνων.

               (21)

               Οι διάφορες νομικές πράξεις της Ένωσης οι οποίες απαιτούν, για παράδειγμα, διατυπώσεις προειδοποίησης κατά την είσοδο σε λιμένα, όπως η οδηγία 2009/16/ΕΚ, ενδέχεται να καθορίζουν διαφορετικές προθεσμίες για την εκτέλεση των διατυπώσεων αυτών προειδοποίησης. Η Επιτροπή θα πρέπει να εξετάσει τη δυνατότητα συντόμευσης και εναρμόνισης των προθεσμιών αυτών, εκμεταλλευόμενη τη συνεχιζόμενη πρόοδο που πραγματοποιείται όσον αφορά την ηλεκτρονική επεξεργασία δεδομένων, στο πλαίσιο της έκθεσης προς το Ευρωπαϊκό Κοινοβούλιο και το Συμβούλιο σχετικά με τη λειτουργία της παρούσας οδηγίας, η οποία θα πρέπει να περιέχει νομοθετική πρόταση, εφόσον ενδείκνυται.

               (22)

               Στο πλαίσιο της έκθεσης προς το Ευρωπαϊκό Κοινοβούλιο και το Συμβούλιο σχετικά με τη λειτουργία της παρούσας οδηγίας, η Επιτροπή θα πρέπει να εξετάσει εάν ο σκοπός της παρούσας οδηγίας, κυρίως η απλούστευση των διοικητικών διατυπώσεων για πλοία που καταπλέουν ή/και αποπλέουν από λιμένες κρατών μελών, θα πρέπει να επεκταθεί και στις περιοχές εσωτερικής ναυσιπλοΐας αυτών των λιμένων, κυρίως στις ποτάμιες μεταφορές, με στόχο την ταχύτερη και πιο απρόσκοπτη ροή της κυκλοφορίας στις εσωτερικές πλωτές μεταφορές και μια βιώσιμη επίλυση της συμφόρησης εντός και πέριξ των θαλάσσιων λιμένων.

               (23)

               Δεδομένου ότι οι στόχοι της παρούσας οδηγίας, ιδίως η διευκόλυνση των θαλάσσιων μεταφορών κατά τρόπο εναρμονισμένο σε ολόκληρη την Ένωση, δεν μπορούν να επιτευχθούν επαρκώς από τα κράτη μέλη και μπορούν, συνεπώς, λόγω των διαστάσεων και των αποτελεσμάτων της δράσης, να επιτευχθούν καλύτερα σε επίπεδο Ένωσης, η Ένωση μπορεί να θεσπίσει μέτρα σύμφωνα με την αρχή της επικουρικότητας του άρθρου 5 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ιδίου άρθρου, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών.

               (24)

               Σύμφωνα με τη νομολογία του Δικαστηρίου της Ευρωπαϊκής Ένωσης, όταν η μεταφορά της οδηγίας δεν έχει νόημα για γεωγραφικούς λόγους, δεν είναι υποχρεωτική. Επομένως, οι απαιτήσεις που προβλέπονται με την παρούσα οδηγία δεν αφορούν τα κράτη μέλη που δεν διαθέτουν λιμένες στους οποίους να μπορούν κανονικά να καταπλεύσουν πλοία εμπίπτοντα στο πεδίο εφαρμογής της παρούσας οδηγίας.

               (25)

               Τα μέτρα που προβλέπει η παρούσα οδηγία συμβάλλουν στην επίτευξη των στόχων του θεματολογίου της Λισαβόνας.

               (26)

               Η πρόσβαση στο SafeSeaNet και σε άλλα ηλεκτρονικά συστήματα θα πρέπει να ρυθμίζεται, ώστε να προστατεύονται οι εμπορικές και εμπιστευτικές πληροφορίες, με την επιφύλαξη του δικαίου που εφαρμόζεται για την προστασία δεδομένων εμπορικού χαρακτήρα και, όσον αφορά τα δεδομένα προσωπικού χαρακτήρα, της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (13), καθώς και του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασία δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (14). Τα κράτη μέλη και τα θεσμικά και λοιπά όργανα της Ένωσης θα πρέπει να δίνουν ιδιαίτερη προσοχή στην ανάγκη για προστασία εμπορικών και εμπιστευτικών πληροφοριών με κατάλληλα συστήματα ελέγχου της πρόσβασης.

               (27)

               Σύμφωνα με το σημείο 34 της διοργανικής συμφωνίας για τη βελτίωση της νομοθεσίας (15), τα κράτη μέλη παροτρύνονται να καταρτίζουν, προς ιδία χρήση και προς όφελος της Ένωσης, τους δικούς τους πίνακες, οι οποίοι αποτυπώνουν, στο μέτρο του δυνατού, την αντιστοιχία της παρούσας οδηγίας με τα μέτρα μεταφοράς στο εθνικό δίκαιο, και να τους δημοσιοποιούν.

               (28)

               Για λόγους σαφήνειας, η οδηγία 2002/6/ΕΚ θα πρέπει να αντικατασταθεί από την παρούσα οδηγία,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Αντικείμενο και πεδίο εφαρμογής
   1.   Η παρούσα οδηγία αποσκοπεί στην απλούστευση και εναρμόνιση των διοικητικών διαδικασιών που εφαρμόζονται στις θαλάσσιες μεταφορές, μέσω της τυποποίησης της ηλεκτρονικής διαβίβασης πληροφοριών και του εξορθολογισμού των διατυπώσεων υποβολής δηλώσεων.
   2.   Η παρούσα οδηγία εφαρμόζεται στις διατυπώσεις υποβολής δηλώσεων που εφαρμόζονται στις θαλάσσιες μεταφορές για πλοία που καταπλέουν σε λιμένες ευρισκόμενους στα κράτη μέλη και για πλοία που αποπλέουν από αυτούς.
   3.   Η παρούσα οδηγία δεν εφαρμόζεται στα πλοία που απαλλάσσονται από τις διατυπώσεις υποβολής δηλώσεων.
   Άρθρο 2
   Ορισμοί
   Για τους σκοπούς της παρούσας οδηγίας, νοούνται ως:
   α)   «διατυπώσεις υποβολής δηλώσεων»: οι πληροφορίες που ορίζονται με το παράρτημα, οι οποίες, σύμφωνα με τη νομοθεσία που εφαρμόζεται σε κράτος μέλος, πρέπει να παρέχονται για διοικητικούς και διαδικαστικούς σκοπούς, όταν πλοίο καταπλέει σε ή αποπλέει από λιμένα του οικείου κράτους μέλους
   β)   «σύμβαση FAL»: η σύμβαση του ΔΝΟ περί διευκολύνσεως της διεθνούς ναυτιλιακής κινήσεως της 9ης Απριλίου 1965, όπως ισχύει κατόπιν τροποποιήσεων
   γ)   «έντυπα FAL»: τα τυποποιημένα έντυπα που προβλέπει η σύμβαση FAL
   δ)   «πλοίο»: οιοδήποτε θαλασσοπλοούν πλοίο ή σκάφος
   ε)   «SafeSeaNet»: το ενωσιακό σύστημα ανταλλαγής πληροφοριών για τη θαλάσσια κυκλοφορία, όπως ορίζεται με την οδηγία 2002/59/ΕΚ·
   στ)   «ηλεκτρονική διαβίβαση δεδομένων»: η διαδικασία διαβίβασης πληροφοριών που έχουν υποστεί ψηφιακή κωδικοποίηση, με χρήση αναθεωρήσιμου δομημένου μορφοτύπου που μπορεί να χρησιμοποιηθεί απευθείας για αποθήκευση και επεξεργασία από υπολογιστές.
   Άρθρο 3
   Εναρμόνιση και συντονισμός των διατυπώσεων υποβολής δηλώσεων
   1.   Κάθε κράτος μέλος λαμβάνει μέτρα για να διασφαλίζει ότι οι διατυπώσεις υποβολής δηλώσεων ζητούνται κατά τρόπο εναρμονισμένο και συντονισμένο εντός του συγκεκριμένου κράτους μέλους.
   2.   Η Επιτροπή αναπτύσσει, σε συνεργασία με τα κράτη μέλη, μηχανισμούς για την εναρμόνιση και το συντονισμό των διατυπώσεων υποβολής δηλώσεων εντός της Ένωσης.
   Άρθρο 4
   Κοινοποίηση πριν από τον κατάπλου σε λιμένες
   Με την επιφύλαξη συγκεκριμένων διατάξεων περί κοινοποιήσεως οι οποίες προβλέπονται με τις νομικές πράξεις της Ένωσης ή με διεθνείς νομικές πράξεις που εφαρμόζονται στις θαλάσσιες μεταφορές και είναι δεσμευτικές για τα κράτη μέλη, συμπεριλαμβανομένων διατάξεων περί ελέγχου προσώπων και εμπορευμάτων, τα κράτη μέλη διασφαλίζουν ότι ο πλοίαρχος ή κάθε άλλο πρόσωπο δεόντως εξουσιοδοτημένο από τον εκμεταλλευόμενο το πλοίο κοινοποιεί, πριν από τον κατάπλου σε λιμένα ευρισκόμενο σε κράτος μέλος, τις πληροφορίες που απαιτούνται για τις διατυπώσεις υποβολής δηλώσεων στην αρμόδια αρχή που έχει ορισθεί από το εν λόγω κράτος μέλος:

               α)

               τουλάχιστον 24 ώρες πριν· ή

               β)

               το αργότερο, τη στιγμή που το πλοίο αναχωρεί από τον προηγούμενο λιμένα, εάν η διάρκεια του ταξιδιού είναι μικρότερη από 24 ώρες· ή

               γ)

               εάν ο λιμένας κατάπλου είναι άγνωστος ή τροποποιήθηκε κατά τη διάρκεια του ταξιδιού, ευθύς μόλις η πληροφορία αυτή είναι διαθέσιμη.

         Άρθρο 5
   Ηλεκτρονική διαβίβαση δεδομένων
   1.   Τα κράτη μέλη αποδέχονται την εκπλήρωση των διατυπώσεων υποβολής δηλώσεων με ηλεκτρονικό μορφότυπο και τη διαβίβασή τους μέσω ενιαίας θυρίδας το συντομότερο δυνατόν και οπωσδήποτε την 1η Ιουνίου 2015 το αργότερο.
   Η ενιαία αυτή θυρίδα, που συνδέει το SafeSeaNet, το ηλεκτρονικό τελωνείο και άλλα ηλεκτρονικά συστήματα, είναι ο τόπος στον οποίο, σύμφωνα με την παρούσα οδηγία, όλες οι πληροφορίες δηλώνονται άπαξ και διατίθενται στις διάφορες αρμόδιες αρχές και στα κράτη μέλη.
   2.   Με την επιφύλαξη του σχετικού μορφοτύπου που καθορίζεται με τη σύμβαση FAL, ο μορφότυπος στον οποίο αναφέρεται η παράγραφος 1 πρέπει να συνάδει προς το άρθρο 6.
   3.   Όταν απαιτούνται από τις νομικές πράξεις της Ένωσης διατυπώσεις υποβολής δηλώσεων και εφόσον απαιτείται για την καλή λειτουργία της ενιαίας θυρίδας που καθιερώνεται με την παράγραφο 1, τα ηλεκτρονικά συστήματα της παραγράφου 1 πρέπει να είναι διαλειτουργικά, προσβάσιμα και συμβατά με το σύστημα SafeSeaNet που έχει δημιουργηθεί σύμφωνα με την οδηγία 2002/59/ΕΚ, και, κατά περίπτωση, με τα ηλεκτρονικά συστήματα που προβλέπει η απόφαση αριθ. 70/2008/ΕΚ του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, για ένα περιβάλλον χωρίς χαρτί για τα τελωνεία και τις εμπορικές επιχειρήσεις (16).
   4.   Με την επιφύλαξη των ειδικών διατάξεων για τα τελωνεία και τον συνοριακό έλεγχο του κανονισμού (ΕΟΚ) αριθ. 2913/92 και του κανονισμού (ΕΚ) αριθ. 562/2006, τα κράτη μέλη διαβουλεύονται με τους οικονομικούς φορείς και ενημερώνουν την Επιτροπή σχετικά με τη σημειωθείσα πρόοδο που έχει επιτευχθεί με τη χρήση των μεθόδων που καθορίζονται στην απόφαση αριθ. 70/2008/ΕΚ.
   Άρθρο 6
   Ανταλλαγή δεδομένων
   1.   Τα κράτη μέλη διασφαλίζουν ότι οι πληροφορίες που λαμβάνονται σύμφωνα με τις διατυπώσεις υποβολής δηλώσεων, οι οποίες ορίζονται σε νομική πράξη της Ένωσης, είναι διαθέσιμες στα εθνικά τους συστήματα SafeSeaNet και θέτουν συναφή μέρη των πληροφοριών αυτών στη διάθεση άλλων κρατών μελών μέσω του συστήματος SafeSeaNet. Εκτός εάν προβλέπεται άλλως σε κράτος μέλος, αυτό δεν ισχύει για τις πληροφορίες που λαμβάνονται σύμφωνα με τον κανονισμό (ΕΟΚ) αριθ. 2913/92, τον κανονισμό (ΕΟΚ) αριθ. 2454/93, τον κανονισμό (ΕΚ) αριθ. 562/2006 και τον κανονισμό (ΕΚ) αριθ. 450/2008.
   2.   Τα κράτη μέλη διασφαλίζουν ότι οι σχετικές εθνικές αρχές έχουν πρόσβαση, κατόπιν σχετικού αιτήματος, στις πληροφορίες που λαμβάνονται κατά την παράγραφο 1.
   3.   Ο ψηφιακός μορφότυπος των μηνυμάτων που πρέπει να χρησιμοποιείται στο πλαίσιο των εθνικών συστημάτων SafeSeaNet κατά την παράγραφο 1 καθορίζεται σύμφωνα με το άρθρο 22α της οδηγίας 2002/59/ΕΚ.
   4.   Τα κράτη μέλη μπορούν να παρέχουν σχετική πρόσβαση στις πληροφορίες κατά την παράγραφο 1 είτε με την εθνική ενιαία θυρίδα μέσω ηλεκτρονικού συστήματος ανταλλαγής δεδομένων ή με τα εθνικά συστήματα SafeSeaNet.
   Άρθρο 7
   Πληροφορίες που περιέχονται στα έντυπα FAL
   Τα κράτη μέλη αποδέχονται έντυπα FAL για την εκπλήρωση των διατυπώσεων υποβολής δηλώσεων. Τα κράτη μέλη μπορούν να αποδέχονται την παροχή των πληροφοριών που απαιτούνται σύμφωνα με νομική πράξη της Ένωσης με έντυπο μορφότυπο μόνον έως την 1η Ιουνίου 2015.
   Άρθρο 8
   Εμπιστευτικότητα
   1.   Τα κράτη μέλη, σύμφωνα με τις εφαρμοστέες νομικές πράξεις της Ένωσης ή την εθνική νομοθεσία, λαμβάνουν τα αναγκαία μέτρα για να διασφαλίσουν την εμπιστευτικότητα των εμπορικών και άλλων εμπιστευτικών πληροφοριών που ανταλλάσσονται σύμφωνα με την παρούσα οδηγία.
   2.   Τα κράτη μέλη μεριμνούν ιδίως για την προστασία δεδομένων εμπορικού χαρακτήρα που συλλέγονται σύμφωνα με την παρούσα οδηγία. Όσον αφορά τα δεδομένα προσωπικού χαρακτήρα, τα κράτη μέλη διασφαλίζουν ότι συμμορφώνονται με την οδηγία 95/46/ΕΚ. Τα θεσμικά και λοιπά όργανα της Ένωσης διασφαλίζουν ότι συμμορφώνονται με τον κανονισμό (ΕΚ) αριθ. 45/2001.
   Άρθρο 9
   Εξαιρέσεις
   Τα κράτη μέλη διασφαλίζουν ότι τα πλοία, τα οποία υπάγονται στο πεδίο εφαρμογής της οδηγίας 2002/59/ΕΚ και δραστηριοποιούνται μεταξύ λιμένων ευρισκόμενων στο τελωνειακό έδαφος της Ένωσης, χωρίς να προέρχονται από, να καταπλέουν ή να κατευθύνονται σε λιμένα ευρισκόμενο εκτός του εν λόγω εδάφους ή σε ελεύθερη ζώνη που υπόκειται σε έλεγχο τύπου Ι δυνάμει της τελωνειακής νομοθεσίας, εξαιρούνται από τη διαβίβαση των πληροφοριών που περιλαμβάνονται στα έντυπα FAL, με την επιφύλαξη των εφαρμοστέων νομικών πράξεων της Ένωσης και της δυνατότητας να ζητούν τα κράτη μέλη πληροφορίες οι οποίες περιέχονται στα έντυπα FAL που εμφαίνονται στα σημεία 1 έως 6 του μέρους Β του παραρτήματος της παρούσας οδηγίας και οι οποίες είναι αναγκαίες για την προστασία της εσωτερικής τάξης και ασφάλειας και την επιβολή της τελωνειακής, φορολογικής, μεταναστευτικής, περιβαλλοντικής ή υγειονομικής νομοθεσίας.
   Άρθρο 10
   Διαδικασία τροποποιήσεων
   1.   Η Επιτροπή μπορεί να θεσπίζει πράξεις κατ’ εξουσιοδότηση, σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης, όσον αφορά το παράρτημα της παρούσας οδηγίας, έτσι ώστε να διασφαλίζεται ότι λαμβάνονται υπόψη τυχόν σχετικές μεταβολές στα έντυπα FAL, τις οποίες εισάγει ο ΔΝΟ. Οι εν λόγω τροποποιήσεις δεν διευρύνουν το πεδίο εφαρμογής της παρούσας οδηγίας.
   2.   Για κατ’ εξουσιοδότηση πράξεις βάσει του παρόντος άρθρου εφαρμόζονται οι διαδικασίες των άρθρων 11, 12 και 13.
   Άρθρο 11
   Άσκηση της εξουσιοδότησης
   1.   Ανατίθενται στην Επιτροπή οι εξουσίες να εκδίδει τις κατ’ εξουσιοδότηση πράξεις στις οποίες αναφέρεται το άρθρο 10 επί πέντε έτη από τις 18 Νοεμβρίου 2010. Η Επιτροπή συντάσσει έκθεση σχετικά με τις εξουσίες που της έχουν ανατεθεί το αργότερο έξι μήνες πριν από τη λήξη της πενταετίας. Η εξουσιοδότηση ανανεώνεται αυτομάτως για χρονικά διαστήματα ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο την ανακαλέσουν σύμφωνα με το άρθρο 12.
   2.   Η Επιτροπή, μόλις εκδώσει πράξη κατ’ εξουσιοδότηση, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
   3.   Η εξουσία να εκδίδει κατ’ εξουσιοδότηση πράξεις ανατίθεται στην Επιτροπή σύμφωνα με τις προϋποθέσεις των άρθρων 12 και 13.
   Άρθρο 12
   Ανάκληση της εξουσιοδότησης
   1.   Η κατά το άρθρο 10 εξουσιοδότηση μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο.
   2.   Το θεσμικό όργανο που έχει κινήσει εσωτερική διαδικασία για να αποφασισθεί εάν θα ανακληθεί η εξουσιοδότηση προσπαθεί να ενημερώσει το άλλο θεσμικό όργανο και την Επιτροπή εντός εύλογου χρονικού διαστήματος πριν από τη λήψη της τελικής απόφασης, αναφέροντας τις εκχωρηθείσες εξουσίες που θα μπορούσαν να ανακληθούν και τους πιθανούς λόγους ανάκλησης.
   3.   Η απόφαση ανάκλησης θέτει εις πέρας την ανάθεση εξουσίας που προσδιορίζει η εν λόγω απόφαση. Τίθεται σε ισχύ αμέσως ή σε μεταγενέστερη ημερομηνία καθοριζόμενη με αυτή. Δεν επηρεάζει την εγκυρότητα των κατ’ εξουσιοδότηση πράξεων που ισχύουν ήδη. Δημοσιεύεται στην Επίσημη Εφημερίδα της Ευρωπαϊκής Ένωσης.
   Άρθρο 13
   Αντιρρήσεις σχετικά με κατ’ εξουσιοδότηση πράξεις
   1.   Το Ευρωπαϊκό Κοινοβούλιο ή το Συμβούλιο μπορούν να διατυπώσουν αντιρρήσεις σχετικά με πράξη κατ’ εξουσιοδότηση εντός δύο μηνών από την ημερομηνία κοινοποίησης.
   Με πρωτοβουλία του Ευρωπαϊκού Κοινοβουλίου ή του Συμβουλίου, η εν λόγω προθεσμία μπορεί να παραταθεί κατά δύο μήνες.
   2.   Εφόσον κατά τη λήξη της αρχικής δίμηνης προθεσμίας ή, κατά περίπτωση, της παραταθείσας προθεσμίας, ούτε το Ευρωπαϊκό Κοινοβούλιο ούτε το Συμβούλιο έχει εγείρει αντίρρηση κατά της πράξης κατ’ εξουσιοδότηση, η κατ’ εξουσιοδότηση πράξη δημοσιεύεται στην Επίσημη Εφημερίδα της Ευρωπαϊκής Ένωσης και τίθεται σε ισχύ την ημερομηνία που προβλέπεται σ’ αυτήν.
   Η κατ’ εξουσιοδότηση πράξη μπορεί να δημοσιευθεί στην Επίσημη Εφημερίδα της Ευρωπαϊκής Ένωσης και να τεθεί σε ισχύ πριν από τη λήξη της αρχικής δίμηνης προθεσμίας ή, κατά περίπτωση, της παραταθείσας προθεσμίας, εφόσον το Ευρωπαϊκό Κοινοβούλιο και το Συμβούλιο έχουν ενημερώσει την Επιτροπή για την πρόθεσή τους να μην εγείρουν αντιρρήσεις.
   3.   Εφόσον το Ευρωπαϊκό Κοινοβούλιο ή το Συμβούλιο διατυπώσουν αντιρρήσεις για την κατ’ εξουσιοδότηση πράξη, η πράξη δεν αρχίζει να ισχύει. Το θεσμικό όργανο που διατυπώνει αντιρρήσεις για την κατ’ εξουσιοδότηση πράξη εκθέτει τους λόγους των αντιρρήσεών του.
   Άρθρο 14
   Μεταφορά στο εθνικό δίκαιο
   1.   Τα κράτη μέλη θεσπίζουν και δημοσιεύουν, έως τις 19 Μαΐου 2012, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις αυτές από τις 19 Μαΐου 2012.
   Οι διατάξεις αυτές, όταν θεσπίζονται από τα κράτη μέλη αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αυτής καθορίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 15
   Έκθεση
   Μέχρι τις 19 Νοεμβρίου 2013, η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με τη λειτουργία της παρούσας οδηγίας, μεταξύ άλλων σχετικά με:

               α)

               τη δυνατότητα επέκτασης των απλουστεύσεων που έχει εισαγάγει η παρούσα οδηγία όσον αφορά τις εσωτερικές πλωτές μεταφορές·

               β)

               τη συμβατότητα του συστήματος πληροφοριών για τους ποταμούς με τη διεργασία ηλεκτρονικής διαβίβασης δεδομένων που εμφαίνεται στην παρούσα οδηγία·

               γ)

               την πρόοδο που έχει επιτευχθεί δυνάμει του άρθρου 3 προς την κατεύθυνση της εναρμόνισης και του συντονισμού των διατυπώσεων υποβολής δηλώσεων·

               δ)

               το εφικτό της αποφυγής ή της απλούστευσης των διατυπώσεων για πλοία που έχουν καταπλεύσει σε λιμένα τρίτης χώρας ή ελεύθερης ζώνης·

               ε)

               τα διαθέσιμα δεδομένα όσον αφορά την κυκλοφορία/κίνηση των πλοίων εντός της Ένωσης ή/και των πλοίων που καταπλέουν σε λιμένες τρίτης χώρας ή ελεύθερες ζώνες.

         Η έκθεση αυτή συνοδεύεται, εφόσον απαιτείται, από νομοθετική πρόταση.
   Άρθρο 16
   Κατάργηση της οδηγίας 2002/6/ΕΚ
   Η οδηγία 2002/6/ΕΚ καταργείται από τις 19 Μαΐου 2012. Οι παραπομπές στην καταργούμενη οδηγία θεωρούνται παραπομπές στην παρούσα οδηγία.
   Άρθρο 17
   Αποδέκτες
   Η παρούσα οδηγία απευθύνεται στα κράτη μέλη.

      Στρασβούργο, 20 Οκτωβρίου 2010.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         O. CHASTEL

      (1)  ΕΕ C 128 της 18.5.2010, σ. 131.

      (2)  ΕΕ C 211 της 4.9.2009, σ. 65.

      (3)  Θέση του Ευρωπαϊκού Κοινοβουλίου της 6ης Ιουλίου 2010 (δεν έχει δημοσιευτεί ακόμη στην Επίσημη Εφημερίδα) και απόφαση του Συμβουλίου της 12ης Οκτωβρίου 2010.

      (4)  ΕΕ L 67 της 9.3.2002, σ. 31.

      (5)  ΕΕ L 332 της 28.12.2000, σ.81.

      (6)  ΕΕ L 208 της 5.8.2002, σ. 10.

      (7)  ΕΕ L 129 της 29.4.2004, σ. 6.

      (8)  ΕΕ L 131 της 28.5.2009, σ. 57.

      (9)  ΕΕ L 302 της 19.10.1992, σ. 1.

      (10)  ΕΕ L 253 της 11.10.1993, σ. 1.

      (11)  ΕΕ L 105 της 13.4.2006, σ. 1.

      (12)  ΕΕ L 145 της 4.6.2008, σ. 1.

      (13)  ΕΕ L 281 της 23.11.1995, σ. 31.

      (14)  ΕΕ L 8 της 12.1.2001, σ. 1.

      (15)  ΕΕ C 321 της 31.12.2003, σ. 1.

      (16)  ΕΕ L 23 της 26.1.2008, σ. 21.

      ΠΑΡΑΡΤΗΜΑ

         ΚΑΤΑΛΟΓΟΣ ΤΩΝ ΔΙΑΤΥΠΩΣΕΩΝ ΥΠΟΒΟΛΗΣ ΔΗΛΩΣΕΩΝ ΚΑΤΑ ΤΗΝ ΠΑΡΟΥΣΑ ΟΔΗΓΙΑ

      Α.   Διατυπώσεις υποβολής δηλώσεων που απορρέουν από νομικές πράξεις της Ένωσης

      Η κατηγορία αυτή διατυπώσεων υποβολής δηλώσεων περιλαμβάνει τις πληροφορίες που παρέχονται σύμφωνα με τις ακόλουθες διατάξεις:

                  1.

                  Κοινοποίηση για πλοία κατά τον κατάπλου σε λιμένες των κρατών μελών ή τον απόπλου από αυτούς
                  Άρθρο 4 της οδηγίας 2002/59/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2002, για τη δημιουργία κοινοτικού συστήματος παρακολούθησης της κυκλοφορίας των πλοίων και ενημέρωσης (ΕΕ L 208 της 5.8.2002, σ. 10).

                  2.

                  Συνοριακοί έλεγχοι προσώπων
                  Άρθρο 7 του κανονισμού (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (ΕΕ L 105 της 13.4.2006, σ. 1).

                  3.

                  Κοινοποίηση επικίνδυνων ή ρυπογόνων εμπορευμάτων που ευρίσκονται επί του πλοίου
                  Άρθρο 13 της οδηγίας 2002/59/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2002, για τη δημιουργία κοινοτικού συστήματος παρακολούθησης της κυκλοφορίας των πλοίων και ενημέρωσης.

                  4.

                  Κοινοποίηση αποβλήτων και καταλοίπων
                  Άρθρο 6 της οδηγίας 2000/59/ΕΚ του Ευρωπαϊκού Κοινοβουλίου και του Συμβουλίου, της 27ης Νοεμβρίου 2000, σχετικά με τις λιμενικές εγκαταστάσεις παραλαβής αποβλήτων πλοίου και καταλοίπων φορτίου (ΕΕ L 332 της 28.12.2000, σ. 81).

                  5.

                  Κοινοποίηση πληροφοριών σχετικών με την ασφάλεια
                  Άρθρο 6 του κανονισμού (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη βελτίωση της ασφάλειας στα πλοία και στις λιμενικές εγκαταστάσεις (ΕΕ L 129 της 29.4.2004, σ. 6).
                  Έως ότου εγκριθεί εναρμονισμένο έντυπο σε διεθνές επίπεδο, χρησιμοποιείται το έντυπο που παρατίθεται στο προσάρτημα του παρόντος παραρτήματος για τη διαβίβαση των πληροφοριών που απαιτούνται δυνάμει του άρθρου 6 του κανονισμού (ΕΚ) αριθ. 725/2004. Το έντυπο μπορεί να διαβιβάζεται ηλεκτρονικά.

                  6.

                  Συνοπτική διασάφηση εισόδου
                  Άρθρο 36α του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1) και άρθρο 87 του κανονισμού (ΕΚ) αριθ. 450/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τη θέσπιση του κοινοτικού τελωνειακού κώδικα (εκσυγχρονισμένος τελωνειακός κώδικας) (ΕΕ L 145 της 4.6.2008, σ. 1).

            Β.   Έντυπα FAL και διατυπώσεις που απορρέουν από διεθνείς νομικές πράξεις

      Η κατηγορία αυτή διατυπώσεων υποβολής δηλώσεων περιλαμβάνει τις πληροφορίες που παρέχονται σύμφωνα με τη σύμβαση FAL και άλλες σχετικές διεθνείς νομικές πράξεις.

                  1.

                  Έντυπο FAL 1: Γενικό Δηλωτικό

                  2.

                  Έντυπο FAL 2: Δηλωτικό Φορτίου

                  3.

                  Έντυπο FAL 3: Δηλωτικό εφοδίων πλοίου

                  4.

                  Έντυπο FAL 4: Δηλωτικό προσωπικών ειδών πληρώματος

                  5.

                  Έντυπο FAL 5: Κατάσταση πληρώματος

                  6.

                  Έντυπο FAL 6: Κατάσταση επιβατών

                  7.

                  Έντυπο FAL 7: Δηλωτικό επικίνδυνων ειδών

                  8.

                  Ναυτιλιακό δηλωτικό υγείας

            Γ.   Άλλες σχετικές εθνικές νομοθετικές πράξεις

      Τα κράτη μέλη μπορούν να περιλαμβάνουν στην κατηγορία αυτή τις πληροφορίες που πρέπει να παρέχονται σύμφωνα με την εθνική τους νομοθεσία. Οι εν λόγω πληροφορίες διαβιβάζονται με ηλεκτρονικά μέσα.

         Προσάρτημα
         ΠΛΗΡΟΦΟΡΙΑΚΟ ΕΝΤΥΠΟ ΓΙΑ ΤΗΝ ΑΣΦΑΛΕΙΑ ΥΠΟΒΑΛΛΟΜΕΝΟ ΠΡΙΝ ΑΠΟ ΤΗΝ ΑΦΙΞΗ ΑΠΟ ΟΛΑ ΤΑ ΠΛΟΙΑ ΠΡΟ ΤΗΣ ΕΙΣΟΔΟΥ ΣΕ ΛΙΜΕΝΑ ΚΡΑΤΟΥΣ ΜΕΛΟΥΣ ΤΗΣ ΕΕ
         [Διεθνής σύμβαση για την Ασφάλεια της Ανθρώπινης Ζωής στη Θάλασσα (SOLAS) κανονισμός 9 του κεφαλαίου XI-2 και Άρθρο 6 παράγραφος 3 του κανονισμού (ΕΚ) αριθ. 725/2004]

                     Χαρακτηριστικά του πλοίου και στοιχεία επικοινωνίας

                     Αριθμός ΙΜΟ

                     Όνομα του πλοίου

                     Λιμένας νηολόγησης

                     Κράτος σημαίας

                     Τύπος πλοίου

                     Διεθνές Διακριτικό Σήμα

                     Ολική χωρητικότητα

                     Αριθμοί κλήσης Inmarsat (εφόσον υπάρχουν)

                     Επωνυμία και αριθμός αναγνώρισης εταιρείας

                     Όνομα του αξιωματικού ασφαλείας της εταιρείας (CSO) και στοιχεία επικοινωνίας σε 24ωρη βάση

                     Λιμένας άφιξης

                     Λιμενική εγκατάσταση άφιξης (εφόσον είναι γνωστή)

                     Πληροφορίες σχετικά με το λιμένα και τη λιμενική εγκατάσταση

                     Αναμενόμενη ημερομηνία και ώρα άφιξης του πλοίου στο λιμένα (ETA)

                     Βασικός σκοπός κατάπλου

                     Πληροφορίες που απαιτούνται δυνάμει του κανονισμού SOLAS 9.2.1 του κεφαλαίου XI-2

                     Διαθέτει το πλοίο έγκυρο διεθνές πιστοποιητικό ασφαλείας πλοίου (ISSC);

                     ΝΑΙ

                     Προσωρινό ISSC

                     ΟΧΙ- γιατί όχι;

                     Εκδόθηκε από (όνομα της αρχής ή του αναγνωρισμένου οργανισμού ασφαλείας (RSO))

                     Ημερομηνία λήξης ισχύος (ημέρα/μήνας/έτος)

                     Υπάρχει εγκεκριμένο σχέδιο ασφαλείας επί του πλοίου;

                     ΝΑΙ

                     ΟΧΙ

                     Επίπεδο ασφαλείας το οποίο ισχύει επί του παρόντος για τη λειτουργία του πλοίου;

                     Επίπεδο ασφαλείας 1

                     Επίπεδο ασφαλείας 2

                     Επίπεδο ασφαλείας 3

                     Θέση του πλοίου κατά το χρόνο σύνταξης της έκθεσης

                     Απαριθμείστε τις τελευταίες δέκα επισκέψεις σε λιμενικές εγκαταστάσεις με χρονολογική σειρά (ξεκινώντας από τις πιο πρόσφατες):

                     Αριθ.

                     Ημερομηνία από (ημέρα/ μήνας/έτος)

                     Ημερομηνία προς (ημέρα/ μήνας/έτος)

                     Λιμένας

                     Χώρα

                     UN/LOCODE
                     (εφόσον υπάρχει)

                     Λιμενική εγκατάσταση

                     Επίπεδο ασφαλείας

                     1

                     ΕΑ =

                     2

                     ΕΑ =

                     3

                     ΕΑ =

                     4

                     ΕΑ =

                     5

                     ΕΑ =

                     6

                     ΕΑ =

                     7

                     ΕΑ =

                     8

                     ΕΑ =

                     9

                     ΕΑ =

                     10

                     ΕΑ =

                     Έλαβε το πλοίο ειδικά ή πρόσθετα μέτρα ασφαλείας πέραν των προβλεπομένων στο εγκεκριμένο σχέδιο ασφαλείας του πλοίου (SSP);
                     Αν η απάντηση είναι ΝΑΙ, αναφέρατε κατωτέρω τα ειδικά ή πρόσθετα μέτρα ασφαλείας που έλαβε το πλοίο.

                     ΝΑΙ

                     ΟΧΙ

                     Αριθ.
                     (ως άνω)

                     Ειδικά ή πρόσθετα μέτρα ασφαλείας ληφθέντα από το πλοίο

                     1

                     2

                     3

                     4

                     5

                     6

                     7

                     8

                     9

                     10

                     Απαριθμείστε τις δραστηριότητες πλοίου/πλοίου, με χρονολογική σειρά (ξεκινώντας από τις πιο πρόσφατες), οι οποίες διεξήχθησαν κατά τις τελευταίες δέκα επισκέψεις στις λιμενικές εγκαταστάσεις που απαριθμούνται ανωτέρω. Επεκτείνετε τον κατωτέρω πίνακα ή συνεχίστε σε χωριστή σελίδα αν χρειάζεται — καταχωρίστε το συνολικό αριθμό των δραστηριοτήτων πλοίου/πλοίου:

                     Τηρήθηκαν οι διαδικασίες ασφαλείας του πλοίου που ορίζονται με το εγκεκριμένο SSP κατά τη διάρκεια κάθε μιας από αυτές τις δραστηριότητες πλοίου/πλοίου;
                     Αν ΟΧΙ, περιγράψτε λεπτομερώς τα εναλλακτικά μέτρα ασφαλείας που εφαρμόστηκαν στην τελευταία στήλη κατωτέρω.

                     ΝΑΙ

                     ΟΧΙ

                     Αριθ.

                     Ημερομηνία από (ημέρα/ μήνας/έτος)

                     Ημερομηνία προς (ημέρα/ μήνας/έτος)

                     Θέση ή γεωγραφικό μήκος και πλάτος

                     Δραστηριότητα πλοίου/πλοίου

                     Εναλλακτικά μέτρα ασφαλείας

                     1

                     2

                     3

                     4

                     5

                     6

                     7

                     8

                     9

                     10

                     Γενική περιγραφή του φορτίου επί του πλοίου

                     Μεταφέρει το πλοίο επικίνδυνες ουσίες ως φορτίο καλυπτόμενο από τις κατηγορίες 1, 2.1, 2.3, 3, 4.1, 5.1, 6.1, 6.2, 7 ή 8 του Διεθνούς Ναυτιλιακού Κώδικα Επικίνδυνων Ειδών (IMDG);

                     ΝΑΙ

                     ΟΧΙ

                     Αν ΝΑΙ, επιβεβαιώστε ότι επισυνάπτεται δηλωτικό επικίνδυνων εμπορευμάτων (ή σχετικό απόσπασμα)

                     Επιβεβαιώστε ότι επισυνάπτεται αντίγραφο του καταλόγου των μελών του πληρώματος.

                     ΝΑΙ

                     Επιβεβαιώστε ότι επισυνάπτεται αντίγραφο του καταλόγου επιβατών του πλοίου

                     ΝΑΙ

                     Λοιπές πληροφορίες σχετικά με την ασφάλεια

                     Υπάρχει κάποιο θέμα σχετικό με την ασφάλεια που θα θέλατε να αναφέρετε;

                     ΝΑΙ

                     Λεπτομερής περιγραφή:

                     ΟΧΙ

                     Πράκτορας του πλοίου στον προβλεπόμενο λιμένα άφιξης

                     Όνομα:

                     Στοιχεία επικοινωνίας (Αριθ. τηλ.):

                     Στοιχεία του προσώπου που παρέχει τις πληροφορίες

                     Αξίωμα ή Θέση (διαγράψτε κατά περίπτωση):
                     Πλοίαρχος/Υπεύθυνος ασφαλείας του πλοίου (SSO)/Αξιωματικός ασφαλείας της εταιρείας (CSO)/Πράκτορας του πλοίου (ως άνω)

                     Όνομα:

                     Υπογραφή:

                     Ημερομηνία/Ώρα/Τόπος συμπλήρωσης της δήλωσης


Avis juridique important

|

31989L0617

Οδηγία 89/617/ΕΟΚ του Συμβουλίου της 27ης Νοεμβρίου 1989 που τροποποιεί την οδηγία 80/181/ΕΟΚ περί προσέγγισης των νομοθεσιών των κρατών μελών των αναφερομένων στις μονάδες μέτρησης

Επίσημη Εφημερίδα αριθ. L 357 της 07/12/1989 σ. 0028 - 0030 Φινλανδική ειδική έκδοση: Κεφάλαιο 13 τόμος 19 σ. 0118  Σουηδική ειδική έκδοση: Κεφάλαιο 13 τόμος 19 σ. 0118

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 27ης Νοεμβρίου 1989  που τροποποιεί την οδηγία 80/181/ΕΟΚ περί προσεγγίσεως των νομοθεσιών των κρατών μελών των αναφερομένων στις μονάδες μετρήσεως  (89/617/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100Α,  την πρόταση της Επιτροπής (1),  Σε συνεργασία με το Ευρωπαϊκό Κοινοβούλιο (2),  Έχοντας υπόψη τη γνώμη της Οικονομικής και Κοινωνικής Επιτροπής (3),  Εκτιμώντας:  ότι η οδηγία 80/181/ΕΟΚ (4), όπως τροποποιήθηκε τελευταία από την οδηγία 85/1/ΕΟΚ (5), προβλέπει τον καθορισμό καταληκτικής ημερομηνίας για τη χρήση των νομίμων βρετανικών μονάδων μέτρησης του «αυτοκρατορικού συστήματος», που αναφέρονται στο κεφάλαιο ΙΙΙ του παραρτήματος· ότι, για ορισμένες από τις μονάδες αυτές και για συγκεκριμένες χρήσεις, θεωρήθηκε αναγκαίο να επιτραπεί στα οικεία κράτη μέλη να καθορίσουν την κατάλληλη ημερομηνία μέχρι την οποία οι εν λόγω μονάδες θεωρούνται νόμιμες μονάδες μέτρησης·  ότι το άρθρο 3 παράγραφος 5 της οδηγίας 80/181/ΕΟΚ επιτρέπει τον καθορισμό νέας καταληκτικής ημερομηνίας για την χρησιμοποίηση συμπληρωματικών ενδείξεων,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Η οδηγία 80/181/ΕΟΚ τροποποιείται ως εξής:  1. Στο άρθρο 1, τα στοιχεία β) και γ) αντικαθίστανται από το ακόλουθο κείμενο:  «β) εκείνες που περιλαμβάνονται στο κεφάλαιο ΙΙ του παραρτήματος μόνο στα κράτη μέλη που καθορίζεται από αυτά τα κράτη μέλη όπου επιτρέπονταν στις 21 Απριλίου 1973 και μέχρι την ημερομηνία που καθορίζεται από αυτά τα κράτη·  γ) εκείνες που περιλαμβάνονται στο κεφάλαιο ΙΙΙ του παραρτήματος μόνο στα κράτη μέλη όπου επιτρέπονταν στις 21 Απριλίου 1973 και μέχρι την ημερομηνία που καθορίζεται από αυτά τα κράτη μέλη. Η εν λόγω ημερομηνία δεν πρέπει να είναι μεταγενέστερη της 31ης Δεκεμβρίου 1994·  δ) εκείνες που περιλαμβάνονται στο κεφάλαιο IV του παραρτήματος μόνο στα κράτη μέλη όπου επιτρέπονταν στις 21 Απριλίου 1973 και μέχρι την ημερομηνία που καθορίζεται από αυτά τα κράτη. Η εν λόγω ημερομηνία δεν πρέπει να είναι μεταγενέστερη της 31ης Δεκεμβρτίου 1999.»  2. Το άρθρο 3 τροποποιείται ως εξής:  - στην παράγραφο 2, η ημερομηνία «31 Δεκεμβρίου 1989» αντικαθίσταται από την ημερομηνία «31 Δεκεμβρίου 1999»,  - η παράγραφος 5 διαγράφεται.  3. Στο άρθρο 5, η ημερομηνία «1 Μαρτίου 1974» αντικαθίσταται από την ημερομηνία «15 Μαΐου 1983».  4. Στο άρθρο 6, το δεύτερο εδάφιο διαγράφεται.  5. Το παράρτημα τροποποιείται ως εξής:  (1) ΕΕ αριθ. C 31 της 7. 2. 1989, σ. 7.  (2) ΕΕ αριθ. C 120 της 16. 5. 1989, σ. 73 και  ΕΕ αριθ. C 291 της 20. 11. 1989.  (3) ΕΕ αριθ. C 159 της 26. 6. 1989, σ. 3.  (4) ΕΕ αριθ. L 39 της 15. 2. 1980, σ. 40.  (5) ΕΕ αριθ. L 2 της 3. 1. 1985, σ. 11.  α) το κεφάλαιο ΙΙ αντικαθίσταται από το ακόλουθο κείμενο:  «ΚΕΦΑΛΑΙΟ ΙΙ  ΝΟΜΙΜΕΣ ΜΟΝΑΔΕΣ ΜΕΤΡΗΣΗΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1 ΣΤΟΙΧΕΙΟ β) ΤΩΝ ΟΠΟΙΩΝ Η ΧΡΗΣΗ ΕΠΙΤΡΕΠΕΤΑΙ ΣΕ ΣΥΓΚΕΚΡΙΜΕΝΕΣ ΠΕΡΙΠΤΩΣΕΙΣ ΚΑΙ ΜΟΝΟ  1.2,5 //  //  // Πεδίο εφαρμογής   // Μονάδα  1.2.3.4 //  // Ονομασία   // Τιμή κατά προσέγγιση   // Σύμβολο   //    //   //   //  1.2.3.4.5 // Οδική σήμανση, μετρήσεις απόστασης και ταχύτητας   // Mile Yard Foot Inch  // 1 mile = 1 yd = 1 ft = 1 in =  // 1 609 m 0,9144 m 0,3048 m 2,54  x  10-2m   // mile yd ft in   // Μπύρα ή μηλίτης οίνος από βαρέλι· γάλα σε επιστρεφόμενα δοχεία   // Pint   // 1 pt =  // 0,5683  x  10-3m3   // pt   // Κτηματολόγιο   // Acre  // 1 ac =   // 4 047 m2   // ac   // Συναλλαγές με αντικείμενο πολύτιμα μέταλλα   // Troy ounce   // 1 oz tr =   // 31,10  x 10-3 kg   // oz tr   //    //   //   //   //  Μέχρι την υποδεικνυόμενη στο άρθρο 1 στοιχείο β) ημερομηνία, οι μονάδες που περιλαμβάνονται στο παρόν κεφάλαιο είναι δυνατόν να συνδυάζονται μεταξύ τους ή με τις μονάδες του κεφαλαίου Ι, προκειμένου να σχηματίζονται σύνθετες μονάδες.»·  β) η μονάδα «Fathom» διαγράφεται στο κεφάλαιο ΙΙΙ·  γ) προστίθεται το ακόλουθο κεφάλαιο:  «ΚΕΦΑΛΑΙΟ IV  ΝΟΜΙΜΕΣ ΜΟΝΑΔΕΣ ΜΕΤΡΗΣΗΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1 ΣΤΟΙΧΕΙΟ δ) ΚΑΙ ΠΟΥ ΕΠΙΤΡΕΠΟΝΤΑΙ ΜΟΝΟ ΣΕ ΣΥΓΚΕΚΡΙΜΕΝΟΥΣ ΤΟΜΕΙΣ  1.2,5 //  //  // Πεδίο εφαρμογής   // Μονάδα  1.2.3.4 //  // Ονομασία   // Τιμή κατά προσέγγιση   // Σύμβολο   //    //   //   //  1.2.3.4.5 // Θαλάσσια ναυσιπλοΐα   // Fathom   // 1 fm =   // 1,829 m   // fm   // Μπύρα, μηλίτης, νερά,  αεριούχα ποτά και χυμοί φρούτων σε επιστρεφόμενα δοχεία   // Pint Fluid ounce   // 1 pt = 1 fl oz =   // 0,5683  x  10-3m3 28,41  x  10-6m3   // pt fl. oz   // Οινοπνευματώδη ποτά   // Gill   // 1 gill =   // 0,142  x  10-3m3   // gill   // Προϊόντα πωλούμενα χύμα   // Ounce (avoir dupois) Pound   // 1 oz = 1 lb=   // 28,35  x  10-3 kg 0,4536 kf   // oz lb   // Αέριο (καύσιμο)   // Therm   // 1 therm =   // 105,506  x  106J   // therm   //    //   //   //   //  Μέχρι την ημερομηνία που καθορίζεται στο άρθρο 1 στοιχείο δ), οι μονάδες που αναφέρονται στο παρόν κεφάλαιο είναι δυνατόν να συνδυάζονται μεταξύ τους ή με τις μονάδες του κεφαλαίου Ι, προκειμένου να σχηματίζονται σύνθετες μονάδες.»  Άρθρο 2  Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται προκειμένου να συμμορφωθούν με την παρούσα οδηγία, το αργότερο 24 μήνες μετά την κοινοποίησή της (1).  Πληροφορούν αμέσως την Επιτροπή σχετικά.  Άρθρο 3  Κατά παρέκκλιση από την οδηγία 80/181/ΕΟΚ, τα κράτη μέλη επιτρέπουν ή εξακολουθούν να ανέχονται, και μετά τις 31 Δεκεμβρίου 1989, τη χρησιμοποίηση των συμπληρωματικών ενδείξεων που διέπονται από τις διατάξεις του άρθρου 3 της εν λόγω οδηγίας.  Άρθρο 4  Η παρούσα οδηγία απευθύνεται στα κράτη μέλη.  Βρυξέλλες, 27 Νοεμβρίου 1989.  Για το Συμβούλιο  Ο Πρόεδρος  R. DUMAS  (1) Η παρούσα οδηγία κοινοποιήθηκε στα κράτη μέλη στις 30 Νοεμβρίου 1989.


Avis juridique important

|

31985L0536

Οδηγία 85/536/ΕΟΚ του Συμβουλίου της 5ης Δεκεμβρίου 1985 για την εξοικονόμηση αργού πετρελαίου με τη χρήση συστατικών υποκατάστατων καυσίμων

Επίσημη Εφημερίδα αριθ. L 334 της 12/12/1985 σ. 0020 - 0022 Ισπανική ειδική έκδοση: Κεφάλαιο 12 τόμος 5 σ. 0014  Πορτογαλική ειδική έκδοση : Κεφάλαιο 12 τόμος 5 σ. 0014  Φινλανδική ειδική έκδοση: Κεφάλαιο 12 τόμος 2 σ. 0073  Σουηδική ειδική έκδοση: Κεφάλαιο 12 τόμος 2 σ. 0073

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 5ης Δεκεμβρίου 1985  για την εξοικονόμηση αργού πετρελαίου με τη χρήση συστατικών υποκατάστατων καυσίμων  (85/536/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Κοινωνικής Επιτροπής (3),  Εκτιμώντας:  ότι σύμφωνα με το άρθρο 2 της συνθήκης, η Κοινότητα έχει ιδίως ως αποστολή να προάγει την αρμονική ανάπτυξη των οικονομικών δραστηριοτήτων στο σύνολο της Κοινότητας, τη συνεχή και ισόρροπη ανάπτυξη της οικονομίας και μια αυξημένη σταθερότητα·  ότι, υπό τις σημερινές συνθήκες στον ενεργειακό τομέα, η μείωση της εξάρτησης της Κοινότητας από τις εισαγωγές αργού πετρελαίου θα συμβάλει αποτελεσματικά στην επίτευξη των στόχων αυτών·  ότι η μείωση και η αφαίρεση του μολύβδου από τη βενζίνη μπορούν εν μέρει να αναπληρωθούν με τη χρησιμοποίηση συστατικών υποκατάστατων καυσίμων και ότι τα καύσιμα αυτά μπορούν επίσης να συνεισφέρουν στην ελάττωση της υπερκατανάλωσης αργού πετρελαίου, που είναι απαραίτητο για την παραγωγή βενζίνης χωρίς μόλυβδο στα διυλιστήρια·  ότι η βενζίνη που χρησιμοποιείται για την κίνηση των οχημάτων με κινητήρες εσωτερικής καύσης με επιβαλλόμενη ανάφλεξη αποτελεί σημαντικό τμήμα της κατανάλωσης πετρελαίου στην Κοινότητα·  ότι η ποσότητα αργού πετρελαίου, που χρησιμοποιείται για την παραγωγή βενζίνης για οχήματα με κινητήρες εσωτερικής καύσης με επιβαλλόμενη ανάφλεξη, είναι δυνατό να ελαττωθεί με την ανάμειξη συστατικών υποκατάστατων καυσίμων στη βενζίνη που προέρχεται από υδρογονάνθρακες·  ότι ο όλο και περισσότερο σύνθετος χαρακτήρας των διαδικασιών διύλισης και η δημιουργία προϊόντων μέσω της πετροχημικής βιομηχανίας απαιτούν τα προϊόντα αυτά να προορίζονται για, κατά το δυνατό, σωστή χρήση και ότι είναι επιθυμητό να θεσπισθούν κανόνες για το σκοπό αυτό·  ότι αυτά τα συστατικά υποκατάστατων καυσίμων είναι δυνατό να παραχθούν από πρώτες ύλες διαφορετικές από το αργό πετρέλαιο, τόσο μέσα όσο και έξω από την Κοινότητα, γεγονός που διευρύνει το φάσμα των πρώτων υλών για την παραγωγή καυσίμων που προορίζονται για την τροφοδότηση κινητήρων εσωτερικής καύσης με επιβαλλόμενη ανάφλεξη·  ότι η διανομή και η χρησιμοποίηση μειγμάτων βενζίνης και συστατικών υποκατάστατων καυσίμων, όπως αυτά ορίζονται στην παρούσα οδηγία, δεν απαιτούν καμία μετατροπή ή απαιτούν μικρές μόνο μετατροπές των σημερινών συστημάτων διανομής βενζίνης και καμία μετατροπή στα υπάρχοντα οχήματα με κινητήρα εσωτερικής καύσης με επιβαλλόμενη ανάφλεξη τα οποία έχουν σχεδιαστεί για να λειτουργούν με βενζίνη·  ότι η διανομή και η καύση μειγμάτων που ορίζονται στην παρούσα οδηγία δεν περικλείουν πολύ διαφορετικούς κινδύνους για την ασφάλεια, την υγεία και το περιβάλλον από ό,τι η βενζίνη που πωλείται σήμερα για τα οχήματα με κινητήρα στην Κοινότητα·  ότι για την επίτευξη του στόχου της εξοικονόμησης του αργού πετρελαίου κρίνεται σκόπιμο να μην παρεμβληθούν εμπόδια στην παραγωγή, τη διανομή, την πώληση και τη χρησιμοποίηση μειγμάτων κατάλληλων για την κίνηση των οχημάτων με κινητήρες εσωτερικής καύσης με επιβαλλόμενη ανάφλεξη·  ότι, λόγω της διασυνοριακής κυκλοφορίας, είναι απαραίτητο οι αυτοκινητιστές να βρίσκουν σε όλα τα σημεία της Κοινότητας καύσιμα κατάλληλα για τα αυτοκίνητά τους  και ότι οι πιθανοί χρήστες πρέπει να είναι σε θέση να διακρίνουν μεταξύ των καυσίμων που εμπίπτουν στην παρούσα οδηγία και αυτών που μπορούν να χρησιμοποιηθούν μόνο σε οχήματα κατασκευασμένα ή προσαρμοσμένα ειδικά για το σκοπό αυτό·  ότι, βάσει των επιστημονικών και τεχνολογικών εξελίξεων, μπορεί να κριθεί σκόπιμη η τροποποίηση του παραρτήματος της παρούσας οδηγίας· ότι για τις τροποποιήσεις αυτές πρέπει να καθοριστεί η σχετική διαδικασία·  ότι στη συνθήκη δεν προβλέπονται οι απαιτούμενες για το σκοπό αυτό εξουσίες εκτός από εκείνες που προβλέπονται στο άρθρο 235 αυτής,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Τα κράτη μέλη δεν παρεμποδίζουν, δεν περιορίζουν, ή δεν αποθαρρύνουν, για λόγους σχετικούς με την περιεκτικότητα σε οξυγονούχες ενώσεις, την παραγωγή, την εμπορία και την ελεύθερη κυκλοφορία των μειγμάτων βενζίνης που περιέχουν οξυγονούχες οργανικές ενώσεις που είναι σύμφωνες με το παράρτημα και οι οποίες δεν υπερβαίνουν τα όρια που ορίζονται στο σημείο ΙΙ στήλη Α του εν λόγω παραρτήματος. Αυτά τα μείγματα καυσίμων πρέπει να είναι ασφαλή στη χρήση και να έχουν απόδοση ανάλογη με αυτή της βενζίνης που χρησιμοποιείται στα οχήματα με κινητήρες εσωτερικής καύσης με επιβαλλόμενη ανάφλεξη, τα οποία χρησιμοποιούνται ή διατίθενται σήμερα στο εμπόριο, χωρίς να απαιτείται οποιαδήποτε μετατροπή των εν λόγω οχημάτων.  Άρθρο 2  Για τους σκοπούς της παρούσας οδηγίας, ως «βενζίνη» νοείται κάθε μείγμα συντιθέμενο κυρίως από υγρούς υδρογονάνθρακες το οποίο είναι κατάλληλο για τη λειτουργία κινητήρων εσωτερικής καύσης με επιβαλλόμενη ανάφλεξη.  Άρθρο 3  Οι αντλίες για την πώληση καυσίμων στο ευρύ κοινό, οι οποίες χρησιμοποιούνται για τη διανομή καυσίμων που έχουν περιεκτικότητα σε οξυγονούχες οργανικές ενώσεις μεγαλύτερη από τα όρια που καθορίζονται στο σημείο ΙΙ στήλη Β του παραρτήματος, πρέπει να φέρουν εμφανώς σχετική ένδειξη ώστε να λαμβάνονται ιδιαίτερα υπόψη οι διαφορές της θερμογόνου αξίας των καυσίμων αυτών.  Άρθρο 4  Το παράρτημα είναι δυνατόν να τροποποιηθεί σύμφωνα με τη διαδικασία των άρθρων 5 και 6.  Άρθρο 5  1. Συνιστάται επιτροπή για την προσαρμογή του παραρτήματος στις επιστημονικές και τεχνολογικές εξελίξεις, η οποία καλείται στο εξής «επιτροπή».  2. Η επιτροπή είναι επίσης αρμόδια να εξετάζει και τα συστατικά υποκατάστατων καυσίμων που δεν καλύπτονται από την παρούσα οδηγία, χωρίς όμως να προσφεύγει στη διαδικασία του άρθρου 6.  3. Η επιτροπή αποτελείται από αντιπροσώπους των κρατών μελών και προεδρεύεται από αντιπρόσωπο της Επιτροπής. Συγκαλείται από τον πρόεδρο με δική του πρωτοβουλία ή ύστερα από αίτηση αντιπροσώπου κράτους μέλους.  4. Η επιτροπή εγκρίνει τον εσωτερικό της κανονισμό.  Άρθρο 6  1. Σε περίπτωση αναφοράς στη διαδικασία του παρόντος άρθρου, η επιτροπή συγκαλείται από τον πρόεδρό της είτε με δική του πρωτοβουλία είτε με αίτηση αντιπροσώπου ενός κράτους μέλους.  2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο αυτό εντός προθεσμίας που ορίζεται από τον πρόεδρό της, σε συνάρτηση με τον επείγοντα χαρακτήρα του θέματος. Αποφασίζει με πλειοψηφία σαρανταπέντε ψήφων· οι ψήφοι των κρατών μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν λαμβάνει μέρος στην ψηφοφορία.  3. α) Η Επιτροπή λαμβάνει τα προτεινόμενα μέτρα εφόσον αυτά είναι σύμφωνα με τη γνώμη της επιτροπής.  β) Εφόσον τα προτεινόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.  Αν, κατά τη λήξη προθεσμίας τριών μηνών από την υποβολή της πρότασης, το Συμβούλιο δεν έχει αποφανθεί η Επιτροπή λαμβάνει τα προτεινόμενα μέτρα και τα θέτει αμέσως σε εφαρμογή.  Άρθρο 7  1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις, συμπεριλαμβανομένων και των διατάξεων σχετικά με τις μεθόδους μέτρησης και ελέγχου στα πλαίσια του παραρτήματος, για να συμμορφωθούν με την παρούσα οδηγία το αργότερο την 1η Ιανουαρίου 1988. Πληροφορούν αμέσως την Επιτροπή σχετικά.  2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.  Άρθρο 8  Η παρούσα οδηγία απευθύνεται στα κράτη μέλη.  Βρυξέλλες, 5 Δεκεμβρίου 1985.  Για το Συμβούλιο  Ο Πρόεδρος  J.-C. JUNCKER  (1) ΕΕ αριθ. C 229 της 2. 9. 1982, σ. 4.  (2) ΕΕ αριθ. C 96 της 11. 4. 1983, σ. 89.  (3) ΕΕ αριθ. C 33 της 7. 2. 1983, σ. 1.  ΠΑΡΑΡΤΗΜΑ  Ι. ΟΡΙΣΜΟΙ  Η μεθανόλη, η αιθανόλη, η ισοπροπυλική αλκοόλη (2-προπανόλη), η βουτυλική αλκοόλη (1-βουτανόλη), η δευτερογενής βουτυλική αλκοόλη (2-βουτανόλη), η τριτοταγής βουτυλική αλκοόλη (TBA, 2-μεθυλο-2-προπανόλη), η ισοβουτυλική αλκοόλη (2-μεθυλο-1-προπανόλη) και οι άλλες μονοαλκοόλες των οποίων το τελικό σημείο απόσταξης δεν υπερβαίνει το τελικό σημείο απόσταξης που ορίζουν οι εθνικές προδιαγραφές ή, όταν δεν υπάρχουν, οι βιομηχανικές προδιαγραφές για τα καύσιμα, καθώς και ο μεθυλοτριτοβουτυλαιθέρας (ΜΤΒΕ, τριτοβουτοξυμεθάνιο) και ο τριταμυλομεθυλαιθέρας (ΤΑΜΕ, 2-μεθοξυ-2-μεθυλοβουτάνιο), ο αιθυλοτριτοβουτυλαιθέρας (ΕΤΒΕ, 2-αιθοξυ-2-μεθυλοπροπάνιο) και οι άλλοι αιθέρες (R1-0-R2) των οποίων το τελικό σημείο απόσταξης δεν είναι μεγαλύτερο από το τελικό σημείο απόσταξης που ορίζουν οι εθνικές προδιαγραφές ή, εφόσον δεν υπάρχουν, οι βιομηχανικές προδιαγραφές για τα καύσιμα και των οποίων τα μόρια έχουν πέντε ή περισσότερα άτομα άνθρακα, είναι οξυγονούχες οργανικές ενώσεις που μπορούν να χρησιμοποιηθούν επί του παρόντος ως συστατικά υποκατάστατων καυσίμων ή/και σταθεροποιητών για τα καύσιμα. Επίσης δεκτά μπορούν να γίνουν και τα μείγματα αυτών των ενώσεων.  Ως «σταθεροποιητές» νοούνται ορισμένες από τις ουσίες που αναφέρονται στο πρώτο εδάφιο οι οποίες προστίθενται για να εμποδίζεται ο διαχωρισμός των φάσεων στα μείγματα βενζίνης και συστατικών υποκατάστατων καυσίμων.  ΙΙ. ΣΥΣΤΑΣΗ ΤΩΝ ΜΕΙΓΜΑΤΩΝ  Σύμφωνα με το άρθρο 1, τα κράτη μέλη πρέπει να επιτρέπουν να περιέχονται στα μείγματα καυσίμων οξυγονούχες οργανικές ενώσεις σε κατ' όγκο περιεκτικότητες που δεν υπερβαίνουν τα όρια που ορίζονται στη στήλη Α.  Τα κράτη μέλη μπορούν να επιτρέπουν και ανώτερες από αυτά τα όρια περιεκτικότητες σε οξυγονούχες οργανικές ενώσεις. Η υποχρεωτική επισήμανση της αντλίας που επιτάσσει το άρθρο 3 αφορά τις περιεκτικότητες σε οξυγονούχες οργανικές ενώσεις που υπερβαίνουν τα όρια που ορίζονται στη στήλη Β.  1.2.3 //  //  //  //  // Α   // Β   //  //  //  // Μεθανόλη, πρέπει να προστίθενται επαρκείς σταθεροποιητές (1)   // 3 % κατ' όγκο   // 3 % κατ' όγκο  // Αιθανόλη, ενδεχομένως να είναι αναγκαίοι σταθεροποιητές (1)   // 5 % κατ' όγκο   // 5 % κατ' όγκο   // Ισοπροπυλική αλκοόλη   // 5 % κατ' όγκο   // 10 % κατ' όγκο   // ΤΒΑ   // 7 % κατ' όγκο   // 7 % κατ' όγκο   // Ισοβουτυλική αλκοόλη   // 7 % κατ' όγκο   // 10 % κατ' όγκο   // Αιθέρες με 5 ή περισσότερα άτομα άνθρακα ανά μόριο (1)   // 10 % κατ' όγκο   // 15 % κατ' όγκο  // Άλλες οξυγονούχες οργανικές ουσίες που ορίζονται στο σημείο Ι   // 7 % κατ' όγκο   // 10 % κατ' όγκο   // Μείγματα οξυγονούχων οργανικών ουσιών (2) που ορίζονται στο σημείο Ι  // 2,5 % σε βάρος οξυγόνου, χωρίς υπέρβαση των ατομικών ορίων που καθορίζονται ανωτέρω για κάθε συστατικό   // 3,7 % σε βάρος οξυγόνου χωρίς υπέρβαση των ατομικών ορίων που καθορίζονται ανωτέρω για κάθε συστατικό   //  //  // (1) Σύμφωνα με τις εθνικές ή, αν δεν υπάρχουν, τις βιομηχανικές προδιαγραφές.  (2) Επιτρέπεται να υπάρχει ακετόνη μέχρι 0,8 % κατ' όγκο, όταν ανευρίσκεται ως συμπροϊόν της παρασκευής ορισμένων οξυγονούχων οργανικών ενώσεων.  Η προσθήκη άλλων συστατικών εκτός αυτά που αναφέρονται στο σημείο Ι, εφόσον χρησιμοποιούνται ως πρόσθετα και η συνολική συγκέντρωσή τους δεν υπερβαίνει το 0,5 %, δεν θίγεται από την παρούσα οδηγία.  ΙΙΙ. ΑΠΑΙΤΟΥΜΕΝΕΣ ΠΡΟΫΠΟΘΕΣΕΙΣ  Οι τεχνικές προδιαγραφές στις οποίες πρέπει να ανταποκρίνονται τα ήδη χρησιμοποιούμενα καύσιμα καθορίζονται, επί του παρόντος, στα κράτη μέλη από εθνικές προδιαγραφές ή, αν δεν υπάρχουν, από βιομηχανικές προδιαγραφές.  Τα μείγματα βενζίνης και οξυγονούχων οργανικών ενώσεων θα πρέπει να είναι σύμφωνα με τις τεχνικές προδιαγραφές που ισχύουν για τους τύπους καυσίμων τους οποίους καλούνται να υποκαταστήσουν τα μείγματα αυτά.  Επιπλέον, προδιαγραφές σχετικές με τις ειδικές ιδιότητες των μειγμάτων βενζίνης και οξυγονούχων οργανικών ενώσεων (π.χ. η ανοχή της παρουσίας νερού, η υγροσκοπικότητα, η συμβατικότητα με τα υλικά των μηχανών, καθώς και οι βλαβερές προσμίξεις, περιλαμβανομένης της περιεκτικότητας σε οργανικά οξέα, χαλκό κλπ.), θα μελετηθούν και θα καθοριστούν, όσον αφορά τα μείγματα αυτά από τους κατάλληλους οργανισμούς τυποποίησης ή, αν δεν υπάρχουν, από τις βιομηχανικές οργανώσεις.


title: Όδηγία 80/777/ΕΟΚ τού Συμβουλίου τής 15ης Ιουλίου 1980 περί προσεγγίσεως τών νομοθεσιών τών κρατών μελών σχετικά με την εκμετάλλευση και τη θέση στο εμπόριο τών φυσικών μεταλλικών νερών

text:
Avis juridique important

|

31980L0777

Οδηγία 80/777/ΕΟΚ του Συμβουλίου της 15ης Ιουλίου 1980 περί προσεγγίσεως των νομοθεσιών των κρατών μελών σχετικά με την εκμετάλλευση και τη θέση στο εμπόριο των φυσικών μεταλλικών νερών

Επίσημη Εφημερίδα αριθ. L 229 της 30/08/1980 σ. 0001 - 0010 Φινλανδική ειδική έκδοση: Κεφάλαιο 13 τόμος 10 σ. 0226  Ελληνική ειδική έκδοση: Κεφάλαιο 13 τόμος 9 σ. 0132  Σουηδική ειδική έκδοση: Κεφάλαιο 13 τόμος 10 σ. 0226  Ισπανική ειδική έκδοση: Κεφάλαιο 13 τόμος 11 σ. 0047  Πορτογαλική ειδική έκδοση : Κεφάλαιο 13 τόμος 11 σ. 0047

ΟΔΗΓΙΑ ΤΟΥ ΣΥΜΒΟΥΛΙΟΥ της 15ης Ιουλίου 1980 περί προσεγγίσεως των νομοθεσιών των Κρατών Μελών σχετικά με την εκμετάλλευση και τη θέση στο εμπόριο των φυσικών μεταλλικών νερώνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος και το άρθρο 100,  την πρόταση της Επιτροπής(1),  τη γνώμη της Συνελεύσεως(2),  τη γνώμη της Οικονομικής και Κοινωνικής Επιτροπής(3),  Εκτιμώντας:  ότι οι νομοθεσίες των Κρατών Μελών καθορίζουν τα φυσικά μεταλλικά νερά- ότι διάφοροι ορισμοί διατηρήθηκαν σχετικά με αυτά, στην Κοινότητα- ότι οι νομοθεσίες αυτές καθορίζουν τις προϋποθέσεις κάτω από τις οποίες τα φυσικά μεταλλικά νερά αναγνωρίζονται  σαν τέτοια και ρυθμίζουν τους όρους εκμεταλλεύσεως των πηγών- ότι περιγράφουν εξ άλλου τους ειδικούς κανόνες για την διάθεση στο εμπόριο των υπό συζήτηση νερών- ότι οι διαφορές ανάμεσα σ' αυτές τις νομοθεσίες εμποδίζουν την ελεύθερη κυκλοφορία των φυσικών μεταλλικών νερών δημιουργώντας άνισες συνθήκες ανταγωνισμού και έχουν, εξ αιτίας αυτού του γεγονότος, άμεση επίπτωση στην εγκαθίδρυση και τη λειτουργία της  κοινής αγοράς- ότι, εν προκειμένω, η απάλειψη αυτών των εμποδίων μπορεί να προκύψει από τη μια πλευρά από την υποχρέωση, για κάθε Κράτος Μέλος, να αποδεχθεί τη διάθεση στο εμπόριο, στο χώρο του, των φυσικών μεταλλικών νερών των αναγνωρισμένων σαν τέτοιων από το κάθε  Κράτος Μέλος, και, από την άλλη μεριά, από τη θέσπιση κοινών κανόνων εφαρμοζομένων κυρίως στις απαιτούμενες προϋποθέσεις σχετικά με τη βακτηριολογική κατάσταση και στις προϋποθέσεις χρησιμοποιήσεως ειδικών ονομασιών για ορισμένα από αυτά τα μεταλλικά  νερά- ότι περιμένοντας τη σύναψη συμφωνιών για την αμοιβαία αναγνώριση των φυσικών μεταλλικών νερών ανάμεσα στην Κοινότητα και τις τρίτες χώρες, είναι σκόπιμο να προβλεφθούν οι προϋποθέσεις υπό τις οποίες μέχρι την εφαρμογή των προλεχθέντων συμφωνιών, τα  ομοειδή προϊόντα που εισάγονται από τρίτες χώρες δύνανται να γίνουν αποδεκτά ως φυσικά μεταλλικά νερά μέσα στην Κοινότητα- ότι πρέπει να λαμβάνεται μέριμνα ώστε τα φυσικά μεταλλικά νερά να διατηρούν στο στάδιο της διαθέσεώς τους στο εμπόριο τους χαρακτήρες που έχουν δικαιώσει την αναγνώρισή τους σαν τέτοια- ότι πρέπει επομένως τα δοχεία που χρησιμοποιούνται για τη  συσκευασία τους να φέρουν κατάλληλη διάταξη κλεισίματος- ότι τα φυσικά μεταλλικά νερά υπόκεινται όσον αφορά την επισήμανσή τους στους γενικούς κανόνες τους καθιερωμένους από την οδηγία 79/112/ΕΟΚ του Συμβουλίου της 18ης Δεκεμβρίου 1978 περί προσεγγίσεως των νομοθεσιών των Κρατών Μελών σχετικά με την  επισήμανση και την παρουσίαση των τροφίμων που προορίζονται για τον τελικό καταναλωτή, καθώς επίσης και τη διαφήμισή τους(4)- ότι η παρούσα οδηγία μπορεί να επομένως περιορισθεί στη θέσπιση των συμπληρωμάτων και αποκλίσεων που πρέπει να επέλθουν σε  αυτούς τους γενικούς κανόνες- ότι προς το σκοπό της απλοποιήσεως και επιταχύνσεως της διαδικασίας αρμόζει να ανατεθεί στην Επιτροπή η υιοθέτηση μέτρων εφαρμογής τεχνικού χαρακτήρα και κυρίως ο καθορισμός των διαδικασιών των σχετικών με τη λήψη των δειγμάτων και τις μεθόδους  αναλύσεως τις αναγκαίες για τον έλεγχο της συστάσεως των φυσικών μεταλλικών νερών- ότι σε όλες τις περιπτώσεις, για τις οποίες το Συμβούλιο εκχωρεί στην Επιτροπή αρμοδιότητες για την εκτέλεση κανόνων καθιερωμένων στον τομέα των τροφίμων, πρέπει να προβλέπεται μία διαδικασία που να καθιερώνει μια στενή συνεργασία ανάμεσα στα Κράτη Μέλη  και την Επιτροπή στο πλαίσιο της Μόνιμης Επιτροπής Τροφίμων που συνεστήθη με την απόφαση 69/414/ΕΟΚ(5),  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  1. Η παρούσα οδηγία αφορά τα νερά που εξάγονται από το έδαφος ενός Κράτους Μέλους και αναγνωρίζονται από την υπεύθυνη αρχή αυτού του Κράτους Μέλους ως φυσικά μεταλλικά νερά ανταποκρινόμενα στις διατάξεις του μέρους I του παραρτήματος I.  2. Η παρούσα οδηγία αφορά επίσης τα νερά που εξάγονται από το έδαφος μιας τρίτης χώρας, εισάγονται στην Κοινότητα και αναγνωρίζονται ως φυσικά μεταλλικά νερά από την υπεύθυνη αρχή ενός Κράτους Μέλους.  Τα νερά που αναφέρονται στο πρώτο εδάφιο δεν μπορούν να αποτελέσουν αντικείμενο αυτής της αναγνωρίσεως παρά μόνο εάν βεβαιώθηκε από την αρχή την ενδεδειγμένη για το σκοπό αυτό στην χώρα εξαγωγής ότι είναι σύμφωνα προς το μέρος I του παραρτήματος I και  ότι έχει πραγματοποιηθεί ο συνεχής έλεγχος της εφαρμογής του παραρτήματος II παράγραφος 2.  Η διάρκεια ισχύος της βεβαιώσεως που προβλέπεται στο δεύτερο εδάφιο δεν μπορεί να υπερβεί μια περίοδο δύο ετών. Δεν χρειάζεται νέα διαδικασία για την αναγνώριση που προβλέπεται στο πρώτο εδάφιο εάν η βεβαίωση ανανεώθηκε πριν από τη λήξη της αναφερθείσης  περιόδου.  3. Η παρούσα οδηγία δεν εφαρμόζεται:  - στα νερά που είναι φάρμακα κατά την έννοια της οδηγίας 65/65/ΕΟΚ(6),  - στα φυσικά μεταλλικά νερά που χρησιμοποιούνται για θεραπευτικούς σκοπούς στην πηγή εντός των θερμικών ή υδρομεταλλικών εγκαταστάσεων.  4. Η αναγνώριση που προβλέπεται στις παραγράφους 1 και 2 δικαιολογείται δεόντως από την υπεύθυνη αρχή του Κράτους Μέλους και αποτελεί αντικείμενο επίσημης δημοσιεύσεως.  5. Κάθε Κράτος Μέλος ενημερώνει την Επιτροπή για τις περιπτώσεις κατά τις οποίες προέβη στην αναγνώριση που προβλέπεται στις παραγράφους 1 και 2 ή στην απόσυρση αυτής. Ο κατάλογος των φυσικών μεταλλικών νερών αναγνωρισμένων ως τέτοιων δημοσιεύεται στην  Επίσημη Εφημερίδα των Ευρωπαϊκών Κοινοτήτων.   Άρθρο 2  Τα Κράτη Μέλη λαμβάνουν τα κατάλληλα μέτρα ώστε μόνο τα νερά που προβλέπονται στο άρθρο 1 και που ανταποκρίνονται στις διατάξεις της παρούσας οδηγίας να μπορούν να διατίθενται στο εμπόριο ως φυσικά μεταλλικά νερά.   Άρθρο 3  Οι πηγές φυσικών μεταλλικών νερών πρέπει να υφίστανται εκμετάλλευση και τα νερά τους να συσκευάζονται σύμφωνα με το παράρτημα II.   Άρθρο 4  1. Ένα φυσικό μεταλλικό νερό όπως παρουσιάζεται στην έξοδο δεν μπορεί να αποτελέσει αντικείμενο καμιάς κατεργασίας ή προσθήκης άλλης από:  α) το διαχωρισμό των ασταθών στοιχείων όπως οι ενώσεις του σιδήρου και του θείου, δια διηθήσεως ή κατασταλάξεως αφού ενδεχομένως προηγηθεί μια οξυγόνωση, εφ' όσον η κατεργασία αυτή δεν έχει σαν αποτέλεσμα να τροποποιήσει τη σύσταση αυτού του νερού στα  ουσιώδη συστατικά του στα οποία οφείλει τις ιδιότητές του- β) την ολική ή μερική απομάκρυνση του ελεύθερου διοξειδίου του άνθρακα δια μεθόδων αποκλειστικά φυσικών- γ) την ενσωμάτωση ή την επανενσωμάτωση του διοξειδίου του άνθρακα υπό τις συνθήκες που προβλέπονται στο παράρτημα I μέρος III.  2. Ιδιαίτερα, κάθε επεξεργασία απολυμάνσεως με οποιοδήποτε τρόπο και αν γίνεται και υπό την επιφύλαξη της παραγράφου 1 υπό γ), η προσθήκη βακτηριοστατικών στοιχείων ή κάθε άλλη επεξεργασία φύσεως δυναμένης να τροποποιήσει το μικροβιακό φορτίο του  φυσικού μεταλλικού νερού, απαγορεύονται.  3. Η παράγραφος 1 δεν αποτελεί εμπόδιο στη χρησιμοποίηση ενός φυσικού μεταλλικού νερού για την παρασκευή ελευθέρων αλκοόλης αναψυκτικών ποτών.   Άρθρο 5  1. Κατά την έξοδο, η ολική περιεκτικότητα σε αναζωογονήσιμους μικροοργανισμούς ενός φυσικού μεταλλικού νερού πρέπει να είναι σύμφωνη με το κανονικό του μικροβιακό φορτίο και να μαρτυρεί μια αποτελεσματική προστασία της πηγής έναντι κάθε  μολύνσεως. Πρέπει να προσδιορίζεται υπό τις συνθήκες που προβλέπονται στο παράρτημα I μέρος II σημείο 1.3.3.  Έπειτα από την εμφιάλωση, η περιεκτικότητα αυτή δεν πρέπει να υπερβαίνει 100 ανά ml στους 20-22 oC επί 72 ώρες επί άγαρ-άγαρ ή μίγμα άγαρ-ζελατίνης και 20 ανά ml στους 37 oC επί 24 ώρες επί άγαρ-άγαρ.  Η περιεκτικότητα αυτή πρέπει να μετράται μέσα στις 12 ώρες που ακολουθούν την εμφιάλωση, ενώ το νερό διατηρείται στους 4 oC μέχρι 1 oC κατά την περίοδο αυτή των 12 ωρών.  Στην έξοδο οι τιμές αυτές δεν πρέπει κανονικά να υπερβαίνουν αντίστοιχα 20 ανά ml στους 20-22 oC σε 72 ώρες και 5 ανά ml στους 37 oC σε 24 ώρες, εξυπακουομένου ότι οι τιμές αυτές πρέπει να θεωρούνται σαν ενδεικτικοί αριθμοί και όχι σαν μέγιστες  συγκεντρώσεις.  2. Κατά την έξοδο και κατά την διάθεσή του στο εμπόριο ένα φυσικό μεταλλικό νερό πρέπει να είναι απηλλαγμένο:  α) παθογόνων παρασίτων και μικροοργανισμών- β) escherichia coli και άλλων κολοβακτηριδοειδών και περιττωματικών στρεπτοκόκκων σε 250 ml εξεταζομένου δείγματος- γ) αναεροβίων σπορομόρφων αναγωγικών των θειωδών σε 50 ml εξεταζομένου- δ) pseudomonas aeruginosa σε 250 ml του εξεταζομένου δείγματος.  3. Υπό την επιφύλαξη των παραγράφων 1 και 2 καθώς και των συνθηκών εκμεταλλεύσεως, που προβλέπονται στο παράρτημα II κατά το στάδιο της διαθέσεως στο εμπόριο:  - η ολική περιεκτικότητα σε αναζωογονήσιμους μικροοργανισμούς του φυσικού μεταλλικού νερού, δεν μπορεί να προκύπτει παρά από την κανονική ανάπτυξη της περιεκτικότητας σε σπόρια κατά την έξοδο,  - το φυσικό μεταλλικό νερό δεν μπορεί να παρουσιάζει κανένα ελάττωμα από οργανοληπτική άποψη.   Άρθρο 6  Κάθε δοχείο χρησιμοποιούμενο για τη συσκευασία των φυσικών μεταλλικών νερών πρέπει να είναι εφοδιασμένο με διάταξη κλεισίματος κατάλληλη για την αποφυγή κάθε δυνατότητος παραποιήσεως ή μολύνσεως.   Άρθρο 7  1. Η ονομασία πωλήσεως των φυσικών μεταλλικών νερών είναι "φυσικό μεταλλικό νερό" ή αν πρόκειται για αναβράζον φυσικό μεταλλικό νερό καθοριζόμενο στο παράρτημα I μέρος III, ανάλογα με την περίπτωση, "φυσικό μεταλλικό νερό, φυσικώς αεριούχο",  "φυσικό μεταλλικό νερό ενισχυμένο με αέριο της πηγής", "φυσικό μεταλλικό νερό με προσθήκη διοξειδίου του άνθρακα".  Η ονομασία πωλήσεως των φυσικών μεταλλικών νερών που έχουν υποστεί μια κατεργασία που προβλέπεται στο άρθρο 4 παράγραφος 1 υπό β), συμπληρώνεται, κατά περίπτωση, με τις ενδείξεις "ολικά απαερωμένο" ή "μερικώς απαερωμένο".  2. Η επισήμανση των φυσικών μεταλλικών νερών πρέπει να περιλαμβάνει επίσης τις ακόλουθες υποχρεωτικές ενδείξεις:  α) -είτε τη μνεία "σύνθεση σύμφωνη με τα αποτελέσματα της επίσημα αναγνωρισμένης αναλύσεως της...(ημερομηνία αναλύσεως)",  -είτε τη μνεία της αναλυτικής συνθέσεως απαριθμούσα τα χαρακτηριστικά στοιχεία- β) τον τόπο όπου γίνεται εκμετάλλευση της πηγής και την ονομασία αυτής.  3. Τα Κράτη Μέλη μπορούν επίσης:  α) να διατηρήσουν τις διατάξεις που επιβάλλουν την ένδειξη της χώρας καταγωγής, της ενδείξεως αυτής μη δυναμένης εν τούτοις να απαιτηθεί για τα φυσικά μεταλλικά νερά τα προερχόμενα από μία πηγή ευρισκόμενη επί του εδάφους της Κοινότητος- β) να προβλέπουν διατάξεις που επιβάλλουν την ένδειξη των ενδεχομένων κατεργασιών που προβλέπονται στο άρθρο 4 παράγραφος 1 υπό α).   Άρθρο 8  1. Ένα όνομα, τοποθεσίας χωρίου ή θέσεως (στην καθομιλούμενη) μπορεί να περιληφθεί στις αναγραφές μιας εμπορικής επωνυμίας υπό την προϋπόθεση ότι πρόκειται για φυσικό μεταλλικό νερό του οποίου η πηγή υφίσταται εκμετάλλευση στο υποδεικνυόμενο  από την εμπορική επωνυμία μέρος και ότι τούτο δεν οδηγεί σε σύγχιση ως προς το μέρος εις το οποίο γίνεται η εκμετάλλευση της πηγής.  2. Η διάθεση στο εμπόριο υπό πολλές εμπορικές επωνυμίες ενός φυσικού μεταλλικού νερού προερχομένου από μία και την αυτή πηγή απαγορεύεται.  3. Όταν οι ετικέττες ή οι αναγραφές, οι αποτιθέμενες επί των δοχείων εντός των οποίων τα φυσικά μεταλλικά νερά προσφέρονται στην πώληση, περιλαμβάνουν την ένδειξη μιας εμπορικής επωνυμίας που διαφέρει από το όνομα της πηγής ή του τόπου εκμεταλλεύσεώς  της, η ένδειξη αυτού του τόπου ή το όνομα της πηγής πρέπει να φέρεται με γράμματα των οποίων το ύψος και το πλάτος είναι τουλάχιστον ίσα με μιάμισυ φορά εκείνων του μεγαλυτέρου γράμματος από τα χρησιμοποιηθέντα για την ένδειξη αυτής της εμπορικής  επωνυμίας.  Το πρώτο εδάφιο εφαρμόζεται αναλογικά και με το ίδιο πνεύμα σε ό,τι αφορά την προβολή που δίδεται στο όνομα της πηγής ή στον τόπο εκμεταλλεύσεώς της σε σχέση με την ένδειξη της εμπορικής επωνυμίας κατά την διαφήμιση, υπό οποιαδήποτε μορφή, τη σχετική με  τα φυσικά μεταλλικά νερά.   Άρθρο 9  1. Απαγορεύεται τόσο επί των συσκευασιών ή ετικεττών όσον και κατά την διαφήμιση υπό οποιαδήποτε μορφή, η χρησιμοποίηση ενδείξεων, επωνυμιών, κατασκευαστικών ή εμπορικών σημάτων, εικόνων ή άλλων οχημάτων παραστατικών ή όχι που:  α) αφορώντα ένα φυσικό μεταλλικό νερό, υπονοούν ένα χαρακτηριστικό που το νερό δεν κατέχει ιδιαίτερα σε ότι αφορά την καταγωγή, την ημερομηνία εκδόσεως αδείας εκμεταλλεύσεως, τα αποτελέσματα αναλύσεων ή κάθε αναφορά ανάλογη προς τις εγγυήσεις  αυθεντικότητας- β) αφορώντα ένα συσκευασμένο πόσιμο νερό μη ανταποκρινόμενο τις διατάξεις του παραρτήματος I μέρος I, είναι ικανά να δημιουργήσουν σύγχιση με ένα φυσικό μεταλλικό νερό, και ειδικότερα της μνείας "μεταλλικό νερό".  2. α) Απαγορεύονται όλες οι ενδείξεις που αποδίδουν σε ένα φυσικό μεταλλικό νερό ιδιότητες προλήψεως, αντιμετωπίσεως ή θεραπείας μιας ανθρώπινης ασθενείας.  β) Εν τούτοις επιτρέπονται οι ενδείξεις που εμφαίνονται στο παράρτημα III, εφ' όσον τηρούνται τα αντίστοιχα κριτήρια που καθορίζονται εκεί ή, ελλείψει αυτών, τα κριτήρια τα καθοριζόμενα από τις εθνικές διατάξεις και υπό την προϋπόθεση ότι αυτές έχουν  καθιερωθεί βάσει φυσικοχημικών αναλύσεων και, αν χρειάζεται, εξετάσεων φαρμακολογικών, φυσιολογικών και κλινικών πραγματοποιουμένων σύμφωνα με μεθόδους επιστημονικά αναγνωρισμένες σε συμφωνία με το παράρτημα I μέρος I παράγραφος 2.  γ) Τα Κράτη Μέλη μπορούν να επιτρέπουν τις ενδείξεις "ενισχύει την πέψη", "μπορεί να ευνοεί τις ηπατο-χολικές λειτουργίες" ή παρόμοιες ενδείξεις. Μπορούν εξ άλλου να επιτρέπουν άλλες ενδείξεις εφ' όσον αυτές δεν ευρίσκονται σε αντίφαση με τα αξιώματα  που καθορίζονται υπό α) και είναι σε αρμονία με τα αξιώματα που καθορίζονται υπό β).  3. Τα Κράτη Μέλη μπορούν να θεσπίζουν, ιδιαίτερες διατάξεις σχετικά με τις ενδείξεις, τόσο επί των συσκευασιών ή ετικεττών όσο και κατά την διαφήμιση, τις σχετικές με την καταλληλότητα ενός φυσικού μεταλλικού νερού για τη διατροφή βρεφών. Οι διατάξεις  αυτές μπορούν επίσης να αφορούν τις ιδιότητες του νερού που δικαιολογούν την χρησιμοποίηση των εν λόγω ενδείξεων.  Τα Κράτη Μέλη που προτίθενται να θεσπίσουν τέτοιες διατάξεις πληροφορούν προηγουμένως τα άλλα Κράτη Μέλη και την Επιτροπή.  4. Το αργότερο τρία έτη μετά από τη γνωστοποίηση της παρούσας οδηγίας, η Επιτροπή υποβάλλει στο Συμβούλιο μια έκθεση και ενδεχομένως, τις κατάλληλες προτάσεις σχετικά με την εφαρμογή του παραρτήματος I μέρος II σημείο 1.2.12.   Άρθρο 10  1. Τα Κράτη Μέλη λαμβάνουν τα κατάλληλα μέτρα ώστε το εμπόριο των φυσικών μεταλλικών νερών των συμφώνων προς τους ορισμούς και κανόνες που προβλέπονται από την παρούσα οδηγία να μη μπορεί να εμποδιστεί από την εφαρμογή εθνικών διατάξεων μη  εναρμονισμένων που καθορίζουν τις ιδιότητες, τη σύνθεση, τις προϋποθέσεις εκμεταλλεύσεως, τη συσκευασία, την επισήμανση ή τη διαφήμιση των φυσικών μεταλλικών νερών ή των τροφίμων γενικά.  2. Η παράγραφος 1 δεν εφαρμόζεται, στις μη εναρμονισμένες εθνικές διατάξεις τις δικαιολογούμενες από λόγους:  - προστασίας της δημόσιας υγείας,  2 - καταστολής καταστρατηγήσεων, με την προϋπόθεση οι διατάξεις αυτές να μην είναι φύσεως που εμποδίζει την εφαρμογή των ορισμών και κανόνων που προβλέπονται από την παρούσα οδηγία,  - προστασίας της βιομηχανικής και εμπορικής ιδιοκτησίας, ενδείξεως της καταγωγής, ονομασίας προελεύσεως και καταστολής του αθέμιτου ανταγωνισμού.   Άρθρο 11  Καθορίζονται σύμφωνα με τη διαδικασία που προβλέπεται στο άρθρο 12 οι λεπτομέρειες οι σχετικές με τη λήψη των δειγμάτων και οι μέθοδοι αναλύσεως οι απαραίτητες για τον έλεγχο των βακτηριολογικών χαρακτηριστικών που προβλέπονται στο άρθρο 5 και  των χαρακτηριστικών συνθέσεως που προβλέπονται στο παράρτημα I μέρος II σημείο 1.2.   Άρθρο 12  1. Στην περίπτωση που γίνεται αναφορά στη διαδικασία που καθορίζεται στο παρόν άρθρο, η Μόνιμη Επιτροπή Τροφίμων, καλούμενη στο εξής "επιτροπή" συγκαλείται από τον πρόεδρό της είτε με πρωτοβουλία του ίδιου είτε κατόπιν αιτήσεως του εκπροσώπου  ενός Κράτους Μέλους.  2. Ο εκπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή εκφέρει τη γνώμη της επί του σχεδίου αυτού σε μια προθεσμία που ο πρόεδρος μπορεί να ορίσει ανάλογα με το επείγον του υπό συζήτηση ερωτήματος.  Αποφαίνεται με πλειοψηφία σαράντα μίας ψήφων, των ψήφων των Κρατών Μελών σταθμιζομένων σύμφωνα με το άρθρο 148 παράγραφος 2 της συνθήκης. Ο πρόεδρος δεν ψηφίζει.  3. α) Η Επιτροπή θεσπίζει τα προτεινόμενα μέτρα όταν είναι σύμφωνη με τη γνώμη της Επιτροπής.  β) Όταν τα προτεινόμενα μέτρα δεν είναι σύμφωνα με τη γνώμη της επιστολής ή απουσία γνώμης, η Επιτροπή υποβάλλει χωρίς καθυστέρηση στο Συμβούλιο μία πρόταση σχετική με τα μέτρα που πρέπει να ληφθούν. Το Συμβούλιο αποφαίνεται, με ειδική πλειοψηφία- γ) Αν, κατά την εκπνοή μιας προθεσμίας τριών μηνών αφ' ότου επελήφθη το Συμβούλιο, τούτο δεν αποφάνθηκε, τα προτεινόμενα μέτρα θεσπίζονται από την Επιτροπή.   Άρθρο 13  Το άρθρο 12 εφαρμόζεται για μια περίοδο 18 μηνών από την ημερομηνία κατά την οποία η επιτροπή επελήφθη το πρώτον, σε εφαρμογή του άρθρου 12 παράγραφος 1.   Άρθρο 14  Η παρούσα οδηγία δεν εφαρμόζεται στα φυσικά μεταλλικά νερά που προορίζονται να εξαχθούν προς τις τρίτες χώρες.   Άρθρο 15  Τα Κράτη Μέλη τροποποιούν, αν χρειάζεται, τη νομοθεσία τους για να προσαρμοσθούν με την παρούσα οδηγία και πληροφορούν αμέσως περί τούτου την Επιτροπή. Η κατά τα ανωτέρω τροποποιημένη νομοθεσία εφαρμόζεται κατά τρόπον ώστε:  - να επιτρέπεται το εμπόριο των προϊόντων των συμφώνων με την παρούσα οδηγία δύο χρόνια το αργότερο μετά την κοινοποίησή της,  - να απαγορεύεται το εμπόριο των προϊόντων που δεν είναι σύμφωνα με την παρούσα οδηγία τέσσαρα χρόνια έπειτα από την κοινοποίησή της.   Άρθρο 16  Η παρούσα οδηγία εφαρμόζεται επίσης στα υπερπόντια Γαλλικά διαμερίσματα.   Άρθρο 17  Η παρούσα οδηγία απευθύνεται στα Κράτη Μέλη.  Έγινε στις Βρυξέλλες, στις 15 Ιουλίου 1980.  Για το Συμβούλιο Ο Πρόεδρος J. SANTER  (1) ΕΕ αριθ. Α 69 της 11.6.1970, σ. 14.  (2) ΕΕ αριθ. Α 45 της 10.5.1971, σ. 5.  (3) ΕΕ αριθ. Α 36 της 19.4.1971, σ. 14.  (4) ΕΕ αριθ. Ν 33 της 8.2.1979, σ. 1.  (5) ΕΕ αριθ. Ν 291 της 19.11.1969, σ. 9.  (6) ΕΕ αριθ. 22 της 9.2.1965, σ. 369/65.      ΠΑΡΑΡΤΗΜΑ I   I. ΟΡΙΣΜΟΣ  1. Νοείται ως "φυσικό μεταλλικό νερό" ένα νερό βακτηριολογικώς υγιές, κατά την έννοια του άρθρου 5, που έχει σαν καταγωγή μία υδάτινη φλέβα ή ένα υπόγειο στρώμα και προέρχεται από μια πηγή αξιοποιούμενη από μια ή περισσότερες διεξόδους  φυσικές ή κατόπιν διατρήσεως.  Το φυσικό μεταλλικό νερό διακρίνεται σαφώς από το σύνηθες νερό πόσεως:  α) από τη φύση του, χαρακτηριζόμενη από την περιεκτικότητά του σε ανόργανα άλατα, ιχνοστοιχεία ή άλλα συστατικά και σε μερικές περιπτώσεις από ορισμένα αποτελέσματα- β) από την αρχική καθαρότητά του,  χαρακτηριστικά που και τα δύο έχουν διατηρηθεί ανέπαφα λόγω της υπόγειας καταγωγής αυτού του νερού που έχει διατηρηθεί μακριά από κάθε κίνδυνο μολύνσεως.  2. Αυτά τα χαρακτηριστικά, ικανά να προσδίδουν στο φυσικό μεταλλικό νερό τις ευνοϊκές για την υγεία ιδιότητές του, πρέπει να έχουν εκτιμηθεί:  α) από απόψεως:  1. γεωλογικής και υδρολογικής,  2. φυσικής, χημικής και φυσικο-χημικής,  3. μικροβιολογικής,  4. αν χρειάζεται, φαρμακολογικής, φυσιολογικής και κλινικής,  β) κατά τα κριτήρια που απαριθμούνται στο μέρος II- γ) κατά τις επιστημονικές μεθόδους τις εγκεκριμένες από την αρμόδια αρχή.  Οι εξετάσεις που προβλέπονται υπό α) σημείο 4 μπορούν να είναι προαιρετικές όταν το νερό παρουσιάζει τα χαρακτηριστικά συνθέσεως βάσει των οποίων ένα νερό θεωρήθηκε φυσικό μεταλλικό νερό μέσα στο Κράτος Μέλος καταγωγής, πριν από τη θέση σε ισχύ της  παρούσας οδηγίας. Ειδικώτερα, πρόκειται για την περίπτωση που το εν λόγω νερό περιέχει, ανά χιλιόγραμμο, αρχικά και έπειτα από την εμφιάλωση τουλάχιστον 1 000 mg ολικών στερεών εν διαλύσει ή τουλάχιστον 250 mg ελεύθερου διοξειδίου του άνθρακα.  3. Η σύσταση, η θερμοκρασία και τα άλλα ουσιώδη χαρακτηριστικά του φυσικού μεταλλικού νερού πρέπει να παραμένουν σταθερά μέσα στο πλαίσιο των φυσικών διακυμάνσεων. Ειδικώτερα, δεν πρέπει να μεταβάλλονται από τις ενδεχόμενες διακυμάνσεις της παροχής.  Κατά την έννοια του άρθρου 5 παράγραφος 1, νοείται ως κανονικό μικροβιακό φορτίο ενός φυσικού μεταλλικού νερού η αισθητά σταθερή βακτηριολογική χλωρίδα που διαπιστώθηκε κατά την έξοδο πριν από κάθε μεταχείριση και της οποίας η ποιοτική και ποσοτική  σύσταση που λήφθηκε υπόψη για την αναγνώριση αυτού του νερού, ελέγχεται δια περιοδικών αναλύσεων.   II. ΠΡΟΔΙΑΓΡΑΦΕΣ ΚΑΙ ΚΡΙΤΗΡΙΑ ΓΙΑ ΤΗΝ ΕΦΑΡΜΟΓΗ ΤΟΥ ΟΡΙΣΜΟΥ  1.1. Προδιαγραφές εφαρμόσιμες στις γεωλογικές και υδρολογικές εξετάσεις Ειδικώτερα πρέπει να απαιτούνται:  1.1.1. ακριβής κατάσταση του σημείου αντλήσεως η οποία προσδιορίζεται από το ύψος του και τοπογραφικά από χάρτη κλίμακος 1:1 000, κατά μέγιστον- 1.1.2. μια λεπτομερειακή γεωλογική έκθεση για την καταγωγή και τη φύση των εδαφών- 1.1.3. το στρατηγράφημα του υδρογεωλογικού στρώματος- 1.1.4. η περιγραφή των εργασιών αντλήσεως- 1.1.5. ο προσδιορισμός της ζώνης ή άλλων μέτρων προστασίας της πηγής από τις μολύνσεις.  1.2. Προδιαγραφές εφαρμόσιμες στις φυσικές, χημικές και φυσικο-χημικές εξετάσεις Οι εξετάσεις αυτές περιλαμβάνουν ειδικότερα προσδιορισμό:  1.2.1. της παροχής της πηγής- 1.2.2. της θερμοκρασίας του νερού στην έξοδο και της θερμοκρασίας περιβάλλοντος- 1.2.3. των σχέσεων που υφίστανται μεταξύ της φύσεως των εδαφών και της φύσεως και του τύπου των ανοργάνων συστατικών του νερού- 1.2.4. των ξηρών υπολειμμάτων στους 180 oC και 260 oC- 1.2.5. της ηλεκτρικής αγωγιμότητας ή δυσαγωγιμότητας καθοριζομένης και της θερμοκρασίας μετρήσεως- 1.2.6. της συγκεντρώσεως σε ιόντα υδρογόνου(pH)- 1.2.7. των ανιόντων και κατιόντων,  1.2.8. των μη ιονισμένων στοιχείων- 1.2.9. των ιχνοστοιχείων- 1.2.10. της ραδιενεργού ικανότητος κατά την έξοδο- 1.2.11. ενδεχομένως των σχετικών αναλογιών σε ισότοπα των δομικών στοιχείων του νερού, οξυγόνο(O16-O18) και υδρογόνο (πρώτιον, δευτέριον, τρίτιον)- 1.2.12. της τοξικότητας ορισμένων δομικών στοιχείων του νερού, λαμβανομένων υπόψη των ορίων που έχουν καθοριστεί προς τούτο για έκαστο εξ αυτών.  1.3. Κριτήρια εφαρμόσιμα στις μικροβιολογικές εξετάσεις κατά την έξοδο Οι εξετάσεις αυτές πρέπει, ειδικώτερα, να περιλαμβάνουν:  1.3.1. την κατάδειξη απουσίας παθογόνων παρασίτων και μικροοργανισμών- 1.3.2. τον ποσοτικό προσδιορισμό αναζωογονήσιμων μικροοργανισμών, σημείο περιττωματικής μολύνσεως:  α) απουσία Escherichia coli και άλλων κολοβακτηριδοειδών σε 250 ml στους 37 oC και 44,5 oC,  β) απουσία περιττωματικών στρεπτοκόκκων σε 250 ml- γ) απουσία αναεροβίων σπορομόρφων, αναγωγικών των θειωδών, σε 50 ml- δ) απουσία Pseuodomonas aeruginosa σε 250 ml.  1.3.3. τον προσδιορισμό της ολικής περιεκτικότητας σε αναζωογονήσιμους μικροοργανισμούς ανά ml ύδατος:  i) στους 20 oC ως 22 oC σε 72 ώρες επί άγαρ-άγαρ ή μίγματος άγαρ και ζελατίνης,  ii) στους 37 oC σε 24 ώρες επί άγαρ-άγαρ.  1.4. Προδιαγραφές εφαρμόσιμες στις κλινικές και φαρμακολογικές εξετάσεις 1.4.1. Η φύση των εξετάσεων που πρέπει να πραγματοποιούνται δια μεθόδων επιστημονικά αναγνωρισμένων πρέπει να είναι προσαρμοσμένη στα ίδια χαρακτηριστικά του φυσικού μεταλλικού νερού και στις επιδράσεις του επί του ανθρώπινου οργανισμού όπως η διούρηση,  η γαστρική ή εντερική λειτουργία, η αντιστάθμιση ελλείψεων σε ανόργανες ουσίες.  1.4.2. Η διαπίστωση της σταθερότητας και του συσχετισμού ενός μεγάλου αριθμού κλινικών παρατηρήσεων δύναται, ενδεχομένως, να αντικαθιστά τις εξετάσεις που προβλέπονται στο σημείο 1.4.1. Σε ιδιαίτερες περιπτώσεις οι κλινικές εξετάσεις μπορούν να  υποκαταστήσουν τις εξετάσεις που προβλέπονται στο σημείο 1.4.1 υπό την προϋπόθεση ότι η σταθερότητα και ο συσχετισμός μεγάλου αριθμού παρατηρήσεων επιτρέπουν την λήψη των ιδίων αποτελεσμάτων.   III. ΣΥΜΠΛΗΡΩΜΑΤΙΚΑ ΧΑΡΑΚΤΗΡΙΣΤΙΚΑ ΣΧΕΤΙΚΑ ΜΕ ΤΑ ΑΝΑΒΡΑΖΟΝΤΑ ΦΥΣΙΚΑ ΜΕΤΑΛΛΙΚΑ ΝΕΡΑ  Τα αναβράζοντα φυσικά μεταλλικά νερά αναδίδουν, κατά την έξοδο ή έπειτα από την εμφιάλωση, αυτόματα και κατά τρόπο σαφώς αντιληπτό, διοξείδιο του άνθρακα, υπό κανονικές  συνθήκες θερμοκρασίας και πιέσεως. Κατανέμονται σε τρεις κατηγορίες στις οποίες εφαρμόζονται αντίστοιχα οι παρακάτω αποκλειστικές ονομασίες:  α) "φυσικό μεταλλικό νερό, φυσικώς αεριούχο" που χαρακτηρίζει ένα νερό του οποίου η περιεκτικότητα σε διοξείδιο του άνθρακα προερχόμενο από την πηγή, έπειτα από ενδεχόμενη καταστάλαξη και εμφιάλωση, είναι ίδια με εκείνη που διαπιστούται στην έξοδο,  λαμβανομένης υπόψη, όπου τούτο συμβαίνει, της επανενσωματώσεως μιας ποσότητας αερίου προερχομένου από την ίδια υδάτινη φλέβα ή το ίδιο στρώμα, ίσης με εκείνη του αερίου που ελευθερώθηκε κατά την διάρκεια των προαναφερθεισών διαδικασιών και λαμβανομένων  υπόψη των συνήθων τεχνικών ανοχών- β) "φυσικό μεταλλικό νερό ενισχυμένο με αέριο της πηγής", που χαρακτηρίζει ένα νερό του οποίου η περιεκτικότητα σε διοξείδιο του άνθρακα προερχομένου από την ίδια φλέβα ή το ίδιο στρώμα, έπειτα από ενδεχόμενη καταστάλαξη και εμφιάλωση είναι ανώτερη από  εκείνη που διαπιστούται κατά την έξοδο- γ) "φυσικό μεταλλικό νερό με προσθήκη διοξειδίου του άνθρακα" που χαρακτηρίζει ένα νερό που υπέστη προσθήκη διοξειδίου του άνθρακα προελεύσεως άλλης από της φλέβας ή του στρώματος εκ του οποίου το νερό προέρχεται.       ΠΑΡΑΡΤΗΜΑ II   ΠΡΟΫΠΟΘΕΣΕΙΣ ΕΚΜΕΤΑΛΛΕΥΣΕΩΣ ΚΑΙ ΔΙΑΘΕΣΕΩΣ ΣΤΟ ΕΜΠΟΡΙΟ ΤΩΝ ΦΥΣΙΚΩΝ ΜΕΤΑΛΛΙΚΩΝ ΝΕΡΩΝ  1. Η εκμετάλλευση μιας πηγής φυσικού μεταλλικού νερού, υπόκειται σε έκδοση αδείας εκ μέρους της υπεύθυνης για τη χώρα όπου το νερό εξάγεται αρχής, έπειτα από διαπίστωση  ότι το υπό θεώρηση νερό ανταποκρίνεται στο μέρος I του παραρτήματος I.  2. Οι εγκαταστάσεις που προορίζονται για την εκμετάλλευση πρέπει να πραγματοποιούνται κατά τρόπον ώστε να αποφεύγεται κάθε δυνατότητα μολύνσεως και να διατηρούνται οι ιδιότητες που ανταποκρίνονται στον χαρακτηρισμό του, και τις οποίες το νερό  παρουσιάζει στην έξοδο.  Για το σκοπό αυτό και ειδικώτερα:  α) η πηγή ή το σημείο εξόδου πρέπει να προστατεύεται κατά των κινδύνων μολύνσεως- β) η άντληση, οι σωληνώσεις και οι δεξαμενές πρέπει να πραγματοποιούνται με υλικά κατάλληλα για το νερό και κατά τρόπο ώστε να αποφεύγεται κάθε χημική, φυσικοχημική και βακτηριολογική τροποποίηση του συγκεκριμένου νερού- γ) οι συνθήκες εκμεταλλεύσεως και ειδικώτερα οι εγκαταστάσεις πλύσεως και εμφιαλώσεως πρέπει να ανταποκρίνονται στις απαιτήσεις της υγιεινής. Ειδικώτερα τα δοχεία πρέπει να είναι κατεργασμένα ή κατασκευασμένα με τρόπο ώστε να αποφεύγεται όπως τα  βακτηριολογικά και χημικά χαρακτηριστικά των φυσικών μεταλλικών νερών παρουσιάζουν αλλοίωση οφειλόμενη στα δοχεία αυτά- δ) η μεταφορά του φυσικού μεταλλικού νερού εντός παντός δοχείου διαφόρου εκείνου που έχει εγκριθεί για την διανομή στον τελικό καταναλωτή απαγορεύεται.  Εν τούτοις, η περίπτωση δ) μπορεί να μην εφαρμόζεται στα μεταλλικά νερά που εξάγονται, αποτελούν αντικείμενο εκμεταλλεύσεως και διατίθενται στο εμπόριο στο έδαφος ενός Κράτους Μέλους αν, στο Κράτος Μέλος αυτό και κατά την κοινοποίηση της παρούσας  οδηγίας, η μεταφορά του φυσικού μεταλλικού νερού σε δεξαμενές από την πηγή μέχρι της εγκαταστάσεως εμφιαλώσεως επιτρεπόταν.  3. Όταν διαπιστούται, κατά τη διάρκεια της εκμεταλλεύσεως, ότι το φυσικό μεταλλικό νερό είναι μολυσμένο και δεν ανταποκρίνεται πλέον στα βακτηριολογικά χαρακτηριστικά τα προβλεπόμενα στο άρθρο 5, ο ασκών την εκμετάλλευση υποχρεούται να αναστείλει αμέσως  κάθε εργασία εκμεταλλεύσεως, ιδιαίτερα την εργασία εμφιαλώσεως, μέχρι της εξαλείψεως της αιτίας μολύνσεως και μέχρις ότου το νερό καταστεί σύμφωνο προς το άρθρο 5.  4. Η υπεύθυνη υπηρεσία στο Κράτος προελεύσεως προβαίνει σε περιοδικούς ελέγχους:  α) ως προς το ότι το φυσικό μεταλλικό νερό, του οποίου η εκμετάλλευση της πηγής έχει επιτραπεί είναι σύμφωνο προς το μέρος I του παραρτήματος I- β) ως προς την εφαρμογή από τον ασκούντα την εκμετάλλευση των παραγράφων 2 και 3.       ΠΑΡΑΡΤΗΜΑ III    ΕΝΔΕΙΞΕΙΣ ΚΑΙ ΚΡΙΤΗΡΙΑ ΠΟΥ ΠΡΟΒΛΕΠΟΝΤΑΙ ΣΤΟ ΑΡΘΡΟ 9 ΠΑΡΑΓΡΑΦΟΣ 2  "" ID="1">Ανόργανα άλατα σε ίχνη ή χαμηλή περιεκτικότητα σε άλατα> ID="2">Η περιεκτικότητα σε ανόργανα άλατα, υπολογισμένη ως σταθερό υπόλειμμα δεν είναι ανώτερη από 500 mg/l">  ID="1">Λίαν χαμηλή περιεκτικότητα σε άλατα> ID="2">Η περιεκτικότητα σε ανόργανα άλατα υπολογισμένη ως σταθερό υπόλειμμα δεν είναι ανώτερη από 50 mgl"> ID="1">Πλούσιο σε ανόργανα άλατα> ID="2">Η περιεκτικότητα σε ανόργανα άλατα υπολογισμένη ως σταθερό  υπόλειμμα είναι ανώτερη από 1500 mg/l"> ID="1">Όξινο ανθρακικό> ID="2">Η περιεκτικότητα σε όξινο ανθρακικό είναι ανώτερη από 600 mg/l"> ID="1">Θειϊκό> ID="2">Η περιεκτικότητα σε θειϊκά είναι ανώτερη από 200 mg/l"> ID="1">Χλωριούχο> ID="2">Η  περιεκτικότητα σε χλώριο είναι ανώτερη από 200 mg/l"> ID="1">Ασβεστούχο> ID="2">Η περιεκτικότητα σε ασβέστιο είναι ανώτερη από 150 mg/l"> ID="1">Μαγνησιούχο> ID="2">Η περιεκτικότητα σε μαγνήσιο είναι ανώτερη από 50 mg/l"> ID="1">Φθοριούχο ή περιέχει  φθόριο> ID="2">Η περιεκτικότητα σε φθόριο είναι ανώτερη από 1 mg/l"> ID="1">Σιδηρούχο ή περιέχει σίδηρο> ID="2">Η περιεκτικότητα σε σίδηρο δισθενή είναι ανώτερη από 1 mg/l"> ID="1">Υπόξινο> ID="2">Η περιεκτικότητα σε ελεύθερο διοξείδιο του άνθρακα  είναι ανώτερη από 250 mg/l"> ID="1">Νατριούχο> ID="2">Η περιεκτικότητα σε νάτριο είναι ανώτερη από 200 mg/l"> ID="1">Κατάλληλο για την ετοιμασία βρεφικών τροφών> ID="2">-"> ID="1">Κατάλληλο για δίαιτα πτωχή σε νάτριο> ID="2">Η περιεκτικότητα σε  νάτριο είναι κατώτερη από 20 mg/l"> ID="1">Δύναται να έχει καθαρτική δράση> ID="2">-"> ID="1">Δύναται να έχει διουρητική δράση> ID="2">-">


title: Οδηγία 85/582/ΕΟΚ του Συμβουλίου της 20ής Δεκεμβρίου 1985 για την τροποποίηση της οδηγίας 84/634/ΕΟΚ περί διατάξεων σχετικών με το θερινό ωράριο

text:
 Αριθ. L 372/38                             Επίσημη Εφημερίδα των Ευρωπαϊκών Κοινοτήτων                                  31.12.85
                                                    ΟΔΗΓΙΑ ΤΟΥ ΣΥΜΒΟΥΛΙΟΥ
                                                      της 20ής Δεκεμβρίου 1985
                     για την τροποποίηση της οδηγίας 84/634/EOK περί διατάξεων σχετικών με το Φερινό ωράριο
                                                           (85/582/EOK)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,                                  «Άρθρο 3
Έχοντας υπόψη :                                                         Τα κράτη μέλη, εκτός από την Ιρλανδία και το Ηνωμένο
                                                                        Βασίλειο, λαμβάνουν τα αναγκαία μέτρα ώστε η
τη συνθήκη για την ίδρυση της Ευρωπαϊκής Οικονομικής                    περίοδος της θερινής ώρας για τα έτη 1986, 1987 και
Κοινότητας,                                                             1988 να τελειώσει την τελευταία Κυριακή του Σεπτεμ
την πράξη προσχώρησης της Ισπανίας και της Πορτογαλίας,                 βρίου στις 1.00 το πρωί, διεθνή ώρα, δηλαδή
και ιδίως τα άρθρα 27 και 396,                                          — το 1986 : στις 28 Σεπτεμβρίου,
                                                                        — το 1987 : στις 27 Σεπτεμβρίου,
την πρόταση της Επιτροπής,
                                                                        — το 1988 : στις 25 Σεπτεμβρίου.
Εκτιμώντας :
                                                                        Άρθρο 4
ότι οι διατάξεις σχετικά με το θερινό ωράριο, που προβλέ               Η Ιρλανδία και το Ηνωμένο Βασίλειο λαμβάνουν τα
πονται στην οδηγία 84/634/EOK (1), πρέπει να προσαρμο                  αναγκαία μέτρα ώστε η περίοδος της θερινής ώρας για
στούν λόγω της προσχώρησης της Ισπανίας και της Πορτο                  τα έτη 1986, 1987 και 1988 να τελειώσει την τέταρτη
γαλίας *                                                                Κυριακή του Οκτωβρίου στις 1.00 το πρωί, διεθνή ώρα,
ότι, δυνάμει του άρθρου 27 της πράξης προσχώρησης, η προ               δηλαδή :
σαρμογή της οδηγίας πρέπει να πραγματοποιηθεί σύμφωνα                   — το 1986 : στις 26 Οκτωβρίου,
με τις κατευθύνσεις που καθορίζονται στο παράρτημα II της               — το 1987 : στις 25 Οκτωβρίου,
εν λόγω πράξης *                                                        — το 1988 : στις 23 Οκτωβρίου.»
ότι, δυνάμει του άρθρου 2 παράγραφος 3 της συνθήκης
προσχώρησης, τα θεσμικά όργανα των Κοινοτήτων μπο                                             Άρθρο 2
ρούν να εκδώσουν, πριν από την προσχώρηση, τα μέτρα που              Τα κράτη μέλη λαμβάνουν τα μέτρα που είναι αναγκαία για
αναφέρει το άρθρο 396 της πράξης, τα οποία αρχίζουν να               να συμμορφωθούν προς την παρούσα οδηγία.
ισχύουν υπό επιφύλαξη και κατά την ημερομηνία ενάρξεως
ισχύος της εν λόγω συνθήκης,                                                                  Άρθρο 3
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ :                                         Η παρούσα οδηγία απευθύνεται στα κράτη μέλη.
                               Άρθρο 1                               Βρυξέλλες, 20 Δεκεμβρίου 1985.
Με ισχύ από την 1η Ιανουαρίου 1986, με την επιφύλαξη                                                      Για το Συμβούλιο
έναρξης ισχύος της συνθήκης προσχώρησης της Ισπανίας
και της Πορτογαλίας, τα άρθρα 3 και 4 της οδηγίας                                                             Ο Πρόεδρος
84/634/EOK αντικαθίστανται από το ακόλουθο κείμενο :                                                           R. ΚRΙΕΡS
(') ΕΕ αριθ. L 331 της 19. 12. 1984, σ. 33.